Kynvannow 3 (ABK) - Bible Society\nKynvannow 3 ABK\nNy Fyll Tregeredhow Duw\n1My yw an gour re welas galar\nyn-dann vagel y sorr;\n2Ev re'm hembronkas ha gul dhymm mos\nyn tewlder a-der golow;\n3Yn hwir, ev a dreyl y leuv er ow fynn\narta oll an jydh.\n4Ev a wrug dhe'm kig ha'm kneus bos spenys,\nev a dorras ow eskern.\n5Ev re dhrehevis er ow fynn ha settya a-dro dhymm\nhwerowder hag anken.\n6Ev re wrug dhymm triga yn tylleryow tewl,\nkepar ha'n dus varow nans yw pell.\n7Ev re'm keas ma na allav skapya,\nev a'm beghyas gans kargharow poes.\n8Ynwedh pan griav ‘Harow!’\nev a dhege yn-mes ow fysadow.\n9Ev re geas ow fordhow gans meyn treghys,\nha kamma ow hynsyow.\n10Kepar hag ors ow kontrewaytya yth yw dhymm,\nkepar ha lew yn kudhvaow.\n11Ev re dreylyas ow fordhow a-denewen hag ow skethenna;\nhag ow gasa forsakys.\n12Ev re blegyas y warak, hag ow settya\ndhe vos kostenn dhe'n seth.\n13Ev re wanas ow lonethi\ngans mebyon goen y sethow.\n14Re beuv ges dhe oll ow fobel,\naga skorngan oll an jydh.\n15Ev re'm lenwis a erbys hwerow,\nha'm medhwi a fuelenn.\n16Ev re vrewis ow dyns gans growynn,\nhag ow maga gans lusu.\n17Ty re bellhas ow enev dhiworth kres,\nny berthis kov a sewena.\n18Yn-medhav, ‘Gyllys dhe goll yw ow splannder,\nha'm govenek dhiworth an ARLOEDH.’\n19Kovha ow galar, ha'm diannetter,\nan fuelenn ha'n vystel.\n20Ow enev a berth kov yn ta\nha plegya dhe'n dor a-berth ynnov.\n21My a dhre hemma dhe'm kolonn –\nrakhenna yma dhymm govenek.\n22Yn hwir, ny fyll dha dregeredhow;\nha nyns yw dha druedhow gorfennys.\n23Nowydhhes vydhons pub myttin,\nbras yw dha lelder.\n24‘Ow rann yw an ARLOEDH’, yn-medh ow enev,\n‘rakhenna govenek a'm beus ynno.’\n25Da yw an ARLOEDH dhe seul a'n worto,\ndhe'n enev a'n hwillo.\n26Da yw, pan wortir yn tawesek\nselwyans an ARLOEDH.\n27Da yw, gour dhe berthi\nan yew yn y yowynkses.\n28Bedhes owth esedha y honan, tawesek,\nrag Duw re'n beghyas warnodho,\n29ha gorres ev y anow bys y'n doust,\nmar pydh hwath govenek,\n30ha res ev an vogh dhe neb a'n gwasko,\nha bedhes lenwys a dhespit.\n31Rag ny wra an Arloedh\nskonya bys vykken.\n32Kyn hwra grev, byttegyns ev a gemmer truedh\nherwydh braster y dregeredh;\n33rag ny vynn a'y golonn plagya\nna grevya mab-den.\n34Pan vydh brewys yn-dann droes\noll prisnoryon an tir,\n35pan vydh treylys a-denewen gwirvreus gour\na-wel dhe'n Ughella,\n36pan vydh domhwelys neb den yn y gen,\nny vydh da gans an Arloedh.\n37Piw a yll gorhemmynn hag y fydh gwrys,\nmar ny'n ordenas an Arloedh?\n38A nyns yw yn-mes a anow an Ughella\ny teu drog ha da?\n39Prag y krodhvol den bew,\ngour, war gessydhyans y beghes?\n40Hwithryn ni orth agan fordhow ha'ga studhya,\nha dehweles arta dhe'n ARLOEDH.\n41Drehevyn ni agan kolonn ha'gan diwleuv\ndhe Dhuw y'n nevow.\n42Ni re gammdremenas ha rebellya;\nmes ty, ny wrussys gava.\n43Ty re omwiskas gans kudhlenn sorr, ha'gan helghya;\nty re ladhas heb piteth.\n44Ty re omwiskas gans kommolenn,\nma na dremen pysadow vyth.\n45Ty re wrussys dhyn bos lastedhes ha skubyon\nyn mysk an poblow.\n46Oll agan eskerens\nre igoras aga ganow er agan pynn.\n47Euth ha'n pytt re beu dhyn,\ndiswrians ha terroes.\n48Goverow a dhowr a dhever yn-nans dhiworth ow lagas\n49Ow lagas a dhiver ha ny hedh,\n50bys pan wra an ARLOEDH mires war-woeles,\nha gweles dhiworth an nevow.\n51Ow lagas a re galar dhe'm enev\ndrefenn oll myrghes ow sita.\n52Ow helghya yn tynn kepar hag edhen\nre wrug ow eskerens heb acheson.\n53I a dhegeas ow bewnans yn pytt\nhag ow labydha.3:53 hag ow labydha: Po ha'y geas gans men,\n54Dowr a resas war ow fenn;\n‘Gyllys dhe goll ov vy’, yn-medhav.\n55My a grias war dha hanow, A ARLOEDH,\ndhiworth downder an pytt.\n56Klewes ow lev a wrussys, ‘Na dhege dha skovarn\ndhiworth ow hanasenn, dhiworth ow kri.’\n57Ty a dheuth nes y'n jydh mayth elwis warnas,\n‘Na borth own’, yn-medhydh.\n58Ty re bledyas, A Arloedh, kenyow ow enev,\nty re dhasprenas ow bewnans.\n59Ty re welas, A ARLOEDH, an drogvreus er ow fynn;\ngwra breusi ow hen.\n60Ty re welas oll aga venjans,\noll aga thebel-dowlow er ow fynn.\n61Ty re glewas oll aga despit, A ARLOEDH,\noll aga thowlow er ow fynn,\n62diwweus ow eskerens, ha'ga krodhvolyow\nwarnav oll an jydh.\n63Mir orta: owth esedh hag ow sevel,\nyth ov vy aga skorngan.\n64Attal dhedha aga gwrians A ARLOEDH\nherwydh ober aga diwleuv.\n65Diskwedh dhedha divethter dha golonn,3:65 Diskwedh dhedha divethter dha golonn: Po Doro dhedha kaletter an golonn.\nre bo dha volleth warnedha.\n66Gwra aga helghya ha'ga distrui y'th sorr\na-dhann nevow an ARLOEDH.


Compare Bible readings for Marc 6 in the ABK and the BCN - Bible Society\n17Rag Herod y honan a dhannvonsa dhe dhalghenna yn Yowann ha'y gelmi yn prison a-barth Herodias, gwreg y vroder Felip, rag ev a's demmedhsa; 18rag yth esa Yowann ow leverel dhe Herod, ‘Nyns yw lafyl ty dhe gemmeres gwreg dha vroder.’ 19Rakhenna Herodias a borthas avi er y bynn, hag a vynna y ladha, mes ny ylli; 20rag Herod a'n jeva own a Yowann, ow kodhvos y vos gour ewn ha sans, hag ev a'n gwitha saw; ha pan y'n klewas yth o ankombrys bras,6:20 yth o ankombrys bras: War-lergh re a'n dornskrifow ev a wre lies tra. mes ev a'n goslowi yn lowen. 21Ha pan o devedhys dydh gwiw, Herod a wrug koen yn y benn-bloedh dh'y dus vras, dh'y benn-gaptenyon ha dhe welhevin Galile; 22ha pan dheuth a-ji myrgh an Herodias na6:22 myrgh an Herodias na: War-lergh re a'n dornskrifow y vyrgh ev a Herodias. ha donsya, hi a blesyas Herod ha'n re esedhys ganso. Yn-medh an myghtern dhe'n voren, ‘Govynn orthiv pypynag a vynni ha my a'n gront dhis.’ 23Hag ev a'n tos dhedhi, ‘Pypynag oll a wovynni orthiv my a'n gront dhis, bys yn hanter ow gwlaskor.’ 24Ha hi eth yn-mes ha leverel dh'y mamm, ‘Pandr'a wrav orto govynn?’ Ha hi a leveris, ‘Penn Yowann Besydhyer.’ 25Ha desempis hi a dheuth a-bervedh toeth da dhe'n myghtern ha govynn, ow leverel, ‘My a vynn ty dhe ri dhymm dison war dallyour penn Yowann Besydhyer.’ 26Ha grevys fest o an myghtern; byttegyns drefenn y li, ha rag an re o esedhys ganso, ny vynna hy skonya. 27Ha desempis an myghtern a dhannvonas dibenner, hag a worhemmynnis may fe dres y benn: ha henna eth ha'y dhibenna y'n prison, 28hag a dhros y benn war dallyour, ha'y ri dhe'n voren ha'n voren a'n ros dh'y mamm. 29Ha'y dhyskyblon, pan glewsons henna, a dheuth ha kemmeres y gorf, ha'y worra yn bedh.\n30Ha'n abesteli a omguntellas a-dro dhe Yesu hag a dherivas dhodho pup-tra a wrussens gul ha dyski. 31Hag yn-medh ev dhedha, ‘Dewgh hwi agas honan yn priva bys yn tyller difeyth ha powes pols.’ Rag yth esa lies ow tos hag ow mos, hag i ny's tevo spas rag dybri. 32Hag i a omdennas y'n gorhel bys yn tyller difeyth, yn priva. 33Ha lies a's gwelas owth omdenna, ha'ga aswonn, ha poenya ena a-droes a bub sita, ha drehedhes an tyller a-ragdha. 34Ha pan dheuth yn-mes, ev a welas routh veur, ha truedh a'n jeva anedha, rag yth ens avel deves heb bugel; hag ev a dhallathas dyski dhedha lies tra. 35Ha lemmyn pan o an eur seulabrys diwedhes, y dhyskyblon a dheuth dhodho ha leverel, ‘Hemm yw tyller difeyth, ha lemmyn diwedhes yw an eur; 36gwra aga gasa dhe vos, mayth ellons y'n pow hag y'n trevow a-dro, ha prena dhedha aga honan neppyth dhe dhybri.’ 37Mes ev a worthybis ha leverel dhedha, ‘Rewgh hwi dhedha may tepprons.’ Hag yn-medhons dhodho, ‘A wren ni mos dhe brena bara a dhew kans diner, ha ri dhedha dhe dhybri?’ 38Mes yn-medh ev dhedha, ‘Py lies torth eus genowgh? Ewgh dhe weles.’ Ha pan wodhvons, i a leveris ‘Pymp, ha dew bysk.’ 39Hag ev a worhemmynnis may hwrellens gul dhedha esedha oll yn bagasow war an gwyrwels. 40Hag i a esedhas yn renkow, yn kansow hag yn hanter-kansow. 41Ha wosa ev dhe gemmeres an pymp torth ha'n dhew bysk, ev a viras yn-bann dhe nev, ha benniga, ha terri an torthow, ha'ga ri dh'y dhyskyblon dhe worra a-ragdha, ha'n dhew bysk ev a's rannas yntredha oll. 42Hag i a dhybris yn kettep penn, ha lenwys vons. 43Hag i a gemmeras yn-bann dewdhek kanstellas leun a'n brewyon hag a'n puskes. 44Hag yth o an re a dhybris an torthow pymp mil wour.


Yudith 6 (ABK) - Bible Society\nYudith 6 ABK\nAghior Daskorrys dhe'n Ysraelysi\n1Pan dhifygyas an habadoellya gwrys gans an wer yn kyrghynn an konsel, Holofernes, pennhembrenkyas an lu Assyriek, a leveris dhe Aghior a-rag an bagasow estren oll:6:1 : Yn re a'n dornskrifow eus omma ha dhe oll an Moabysi. 2‘Piw os ta, Aghior, ha hwi, soudoryon arvethys Efraym, dhe dhargana yn agan mysk par dell wrussys hedhyw ha leverel dhyn na dal dhyn gwerrya erbynn pobel Ysrael drefenn aga Duw dh'aga sawya? Piw yw duw saw Nebukadnessar? 3Ev a dhannvon y nerth ha'ga distrui yn tien a enep an norvys, ha ny wra aga Duw aga sawya; ni wesyon an myghtern a's distru avel unn den. Ny yllons omsettya erbynn nerth agan marghoglu. 4Ni a wra aga howlleski. Aga menydhyow a vydh medhow a'ga goes, ha'ga gwelyow a vydh leun a'ga horfow marow. Ny yll olow aga threys bos gesys a-ragon ni, mes y fydhons leun dhistruys. Yndellma y lever myghtern Nebukadnessar, arloedh a'n bys dien. Rag ev re gewsis: ny vydh euver ger vyth anodho.\n5‘Mes ty, Aghior, ty woberwas a Ammon, neb re leveris an geryow ma war dhydh dha gammhynseth, ny wredh nevra gweles ow fas a'n jydh ma erna dylliv dial war an hil ma a dheuth yn-mes a Ejyp. 6Pan dhehwelav, kledhedhyow ow lu ha guwow6:6 guwow: Ow siwya an Syriek. Greka pobel. ow servysi a wan dha denwennow, ha ty a goedh yn mysk aga re woliys. 7Ha lemmyn, ow hethyon a'th taskorr y'n vro venydhyek ha'th ri yn onan a'n dinasow ryb an bolghow; 8ny verwydh, bys pan vydhydh distruys gansa. 9Mars os fydhyansek y'th kolonn na vons an tylleryow ma kemmerys, nyns eus edhomm ty dhe vos digolonnek. My re gewsis ha travyth ny fyll a'm geryow.’ 10Ena Holofernes a erghis dh'y gethyon, esa ow sevel rybdho yn y dylda, dalghenna Aghior ha'y gemmeres dhe Bethulia ha'y ri yn diwla vebyon Ysrael. 11Ena y gethyon a'n dalghennas ha'y hembronk yn-mes a'n gaslys dhe'n plen, hag i a yskynnas a'n plen dhe'n vro venydhyek hag a dheuth bys y'n fentynyow usi yn-dann Bethulia. 12Kettell y's gwelas gwer an sita, i a synsis aga arvow ha poenya yn-mes a'n sita bys yn penn an menydh, hag oll an dowlbrennoryon a's pyltyas gans meyn, orth aga lettya rag yskynna. 13Ytho i a gavas kudhans yn-dann an menydh, hag i a golmas Aghior ha'y asa a'y wrowedh orth troes an menydh, ha dehweles dh'aga arloedh. 14Ena an Ysraelysi a dhiyskynnas dhiworth aga sita ha'y gavoes. I a'n digolmas ha'y hembronk yn Bethulia, ha'y dhesedha a-rag justisyow aga sita 15neb o y'n dydhyow na Uzzia mab Mika, a loeth Simeon, ha Kabris mab Gothoniel, ha Karmis mab Melkiel. 16I a elwis war-barth oll henavogyon an sita; hag ynwedh oll aga gwer yowynk ha'ga benynes a boenyas dhe'n kuntelles. I a worras Aghior yn kres oll aga fobel, hag Uzzia a wovynnas orto pandr'a hwarvia. 17Ev a worthybis ha derivas dhedha pandr'a hwarvia yn konsel Holofernes, hag oll a'n pyth a leveris a-rag an ledyoryon Assyriek, ha pup-tra a vostyas Holofernes ev dhe wul erbynn chi Ysrael. 18Ena an bobel a goedhas dhe'n leur ha gordhya Duw, ha garma warnodho, ow leverel:\n19‘A Arloedh, Duw nev, mir orth aga balghder, kemmer truedh orth uvelheans agan kenedhel, ha mir an jydh ma orth fas a'n re yw sakrys dhis.’\n20Ena i a gonfortyas Aghior ha'y wormel yn feur. 21Uzzia a'n hembronkas a'n kuntelles dh'y ji y honan hag ordena gwledh rag an henavogyon. Dres oll an nos na i a elwis war Dhuw Ysrael rag gweres.


Yowann 11 (ABK) - Bible Society\n38Yesu ytho, movyes arta ynno y honan, a dheuth dhe'n bedh. Fow ova, hag yth esa men ow krowedha a-dreus dhodho. 39Yesu a leveris, ‘Kemmerewgh an men dhe-ves.’ Martha, hwoer an den marow, a leveris dhodho, ‘Arloedh, y fydh flerys lemmyn, rag an peswora dydh yw.’ 40Yn-medh Yesu dhedhi, ‘A ny leveris dhis, mar krysses, ty a welsa golewder Duw?’ 41Ytho i a gemmeras an men11:41 an men: War-lergh re a'n dornskrifow an men mayth esa an den marow ow krowedha. dhe-ves. Ha Yesu a dhrehevis y dhewlagas ha leverel, ‘A Das, my a woer gras dhis ty dhe'm klewes. 42Ha my a wodhva, ty dhe'm klewes pup-prys, mes drefenn an routh a sev a-dro my a'n leveris, rag may kryssens ty dhe'm dannvon.’ 43Ha wosa kewsel yndella, ev a grias gans lev ughel, ‘Lazarus, deus mes!’ 44Ha'n den marow a dheuth yn-mes, kelmys y dreys ha'y dhiwleuv gans lystennow, ha'y fas maylys gans lien. Yn-medh Yesu dhedha, ‘Gwrewgh y dhigelmi, ha gesiwgh ev dhe vos dhe-ves.’


Na An Bibel Sans yn Kernewek (Not The Holy Bible in Cornish) - Cornwall 24\nNa An Bibel Sans yn Kernewek (Not The Holy Bible in Cornish)\nPost by Keeley » Fri Jul 29, 2011 9:27 pm\nThis is from the MAGA newsletter:\n"Barry, eat your heart out!\nThere is an excellent example of students engaging with the idea of a virtual Kernewegva on Youtube. Gary, Anna, Caroline and Andy, from the London Cornish class, wrote a song titled ‘Baramanynnow’ (Sandwiches) after hearing their teacher, Tony Hak, say the word – but mishearing it as ‘Barry Manilow’. They have only been learning for a year, but they wrote the song without help, and Tony is very proud of them.\nTony hopes that this will encourage other students to do things towards creating a virtual Kernewegva.""\nThese are the beginners in our class and I'm proud of them too. Make sure you watch this video. It's a scream and you can open up the words under the video and sing along too. Karaoke Kernewek!\nNot the Holy Bible, but Cornish alive and kicking. Kernewek bys vykken.\nRe: Na An Bibel Sans yn Kernewek (Not The Holy Bible in Corn\nPost by Kathlovenn » Fri Jul 29, 2011 9:42 pm\nHenna a alsa bos dalleth a gryjyans nowydh.\nPost by Anselm » Sat Jul 30, 2011 12:09 pm\nOtt an own usi warnav. Sancte Barrie, ora pro nobis.\nPost by pietercharles » Sun Jul 31, 2011 10:25 am\nAss yw henna marthys, a nyns yw?\nDa via kennertha tus dhe weles an gwydhyow na, may hyllons konvedhes an pyth a allsens i dhe wul wosa saw blydhen ow tyski Kernewek.\nYtho, dannvenewgh kevrenn dhe'n gwydhyow dh'agas kowetha a esedh war an ke pan yw mater a dhyski an yeth (hwi a's aswonn - 'wel, my a garsa dyski Kernewek, mes...askus...askus...askus')!\nGwrys yn ta, A Dhallethoryon!\nPost by Kathlovenn » Sun Jul 31, 2011 7:44 pm\n"Virtual Kernewegva" yw fest da genev. Mes yth ov vy tamm a-dhelergh yn kever traow kepar ha You Yube, Twitter ha Facebook.\nNa gar tus skrifa war forums a'n par ma rag y vos gis koth, po awos gokkineth an keskows omma? My a garsa klewes diworth moy a dus, gokki po fur na fors.\nPost by pietercharles » Mon Aug 01, 2011 10:43 pm\nKathlovenn a skrifas:\nNa gar tus skrifa war forums a'n par ma rag y vos gis koth, po awos gokkineth an keskows omma?\nLies den a red an pyth yw skrifys yn K24, y'n neusennow a-dro dhe'n yeth. Ogas ha pubonan a aswonnav a dheu omma treweythyow, po yn fenowgh, rag gweles mars eus dadhel vras nowydh ow tardha.\nHag ottena an kudynn - ny wrons postya omma awos gnas an wiasva ma. Neyth hwyrnoresow yw, po yth o yndella dhe'n lyha - nebes kosella yw y'n dydhyow ma. Mes ny woer denvyth pan vydh kaslann arta.\nDa yw displegya Kernewegva Wowir, mes ny vydh selys omma yn K24!\nPost by Kathlovenn » Mon Aug 01, 2011 10:52 pm\nPost by pietercharles » Tue Aug 02, 2011 8:15 pm\nYn gwiryonedh rag Kernewegva Wowiw nyns yw kudynn mars eus dadhlow, mes yma edhomm a dhadhla yn Kernewek yn unnik. Res yw bos pub post yn Kernewek. Rakhenna, K24 a via da lowr mar mynna an demproryon kemmeres pub post yn Sowsnek dhe-ves, mes ny wrons henna. Yma edhomm a gavoes temproryon a gonvedh an pyth yw 'Kernewegva'.\nHa dell leveris kyns, pur wogrysek yw ogas ha pubonan yn kever K24.\nPost by Anselm » Thu Aug 04, 2011 9:48 am\nNy'm beus sowdhan, a-ban dremenas tus an anvi kemmys a dermyn ow trewi mikken ha gowyow yn-mes!\nPost by Anselm » Thu Sep 15, 2011 6:57 am\nY kevis vy spas mires orth Beybel Sans Nynja dhe'n Orsedh, Herwydh an pyth a welis, yth yw y dreylans a'n Testament Koth kepar ha'y dreylyans a'n Testament Nowydh. Yth yw skwyr an konvedhyans ynno dal owr - kyn y fydh abransow an re a woer owth yskynna omma hag enos - mes y hwra y gowes a eryow Latinek, Frynkek, ha Sowsnek gul dhe Gernewegoryon agan termyn ni hwerthin. A-ban worras ev y vrys war donsya war-lergh y dybyansow ev yn kever kowsans oferysi kres an hwettegves kansvlydhen a-derr war drehedhea brysyow tus vyw, yma warnav own dell vydh y assay ev yn skoellys. Pur drist.


Te ha Tesednow: April 2019\nCovyon Richat Gendall 5\nThis text by Richard Gendall has been put into SWF L, the spelling now used by Cussül an Tavas Kernôwek.\nMy a veu fortüdnyes luk, rag dresta vy o is-sodhek Kernôwek a-dhor Eglosheyl en Penwith, den seyth warn ügens bloodh, onest, kelednek hag own. Henwys e veu Is-Sodhek Daniels, ha whare nei a dheskas dhe y greia 'Danny'. Moy diwedhes (KS dywedhes) e wrüg cawas poyntyans vel sodhek, hag a-hes pa wrüg e anneyly eth o va devedhys Leder Hembregyas (po hembrenkyas 'leader').\nNei wrüg spenja (a spoken var. of spendya) nebes dedhyow en tre an godnys, tedna war costan neija e'n ayr, towla torpedos ha whath. Res o daskemeres (recover) 're-ma, o heb pedn bresel, dreven o anjei euthyk ker. Besy sawya ewedh an boxys-cartrij o gwres a vrest (made of brass). Besy gòrra e'n dowr an scath helhy (helghy) ha revya gen seyth rev rag whilas an torpedo neija, ha üdn jorna leb era keyngen (swell) ow resek, ha keffres an torpedo ha'n scath ow mos 'mann (SWF M mos yn bann) ha dor euthyk tra, an eyl a savas 'mann dadn y gila, ha sqwachya a-les plenkys an stras (and scat the bilge planks).\nPosted by Neil Kennedy at 15:10 1 comment:\nAn vûgh, brâs hy thorr gen Neil\nParys dhe dhrei rag hy leugh.\nMy a gemeras an foto-ma an vledhen eus passyes pa thera vy ow qweres dhe'n coweth eus pastel tir dhodho, a wrüga cows anodho kens lebmyn. Ma an vûgh-ma ow trei rag leugh. Henn'ew dr'ew hei gen leugh ha parys dhe leuhya. Ottòbma an vûgh dhan, a hy growedh e'n park - brâs hy thorr - fest parys dhe dardha, eth hevel, ha'n termyn ow tremena der vaner syger en dadn* an howl tòbm. Pandra vedh gwres ? Traveth bès gortos, còsel ha dison, ha mires dhodhy terweythyow a-dhia bell. Nag ew an kensa pres a veu dres rag leugh gansy - an vabm goth - ha na vedh caletter dhodhy, my a hevel ; termyn lowr dhe eva badna 'de ha debry an tabm tesen eus et ow focket, hanter gellys dhe vrowjyon lebmyn bès wheg whath ha pres croust pell a-dhelher dhebm.\n* en dadn (SWF M yn dann) 'under' is often shortened to dadn when speaking; drei rag leugh: bring forth a calf; leuhy: calve; growedha: to lie down; parys dhe dardha: ready to burst; mires dhe (neptra): check on (something); gellys ~ gyllys dhe vrowjyon: gone to crumbs.\nPosted by Neil Kennedy at 08:51 No comments:\nSawys dre wowvreus - gen Neil\nGwir ew hebma – nag ew whedhel gow – bès terweythyow an gwrionedh ew coynt. Thew endelha gen an whedhel-ma. Gosowowgh dhe vy:\nThera dew vroder yonk dhort Trurû e'n termyn an bresel – henn'ew dewettha gwerryans a'n bes. Tho an breder pecar'a'n vebyon erol e'n cyta vian e'n dedhyow-na, heb dowt, saw tewal o aga crohen dre reson ga sira dhe vos marner dhort Africa. Tho Kernowes ga mabm. Onan anodhans o henwys Jôwan. Henn'ew, John Equagoo Cockle. Thew ev a gowsas dhebm a'n dra a skydnyas warnodhans.\nTho anjei marners e'n lû-lestry marchant, aga dew, ha pa wrüg telegram dos - leverel fatel era gorhel nowydh-devedhys a venja cawas tüs-mor – ei a gemeras an tren dhe Falmeth gen bagas a düs erol – ha skydnya war an savla ogas dhe'n porth. Oll an vebyon a gerdhes warbarth dhe'n cay leb ma thera mester an gorhel ort aga hortos. Pur dha, pur dha – saw pa wrüg gweles Jôwan ha'y vroder, e lavaras, "Na vedh tüs dhû e'n gorhel-ma !," saw an hager ger a dheth dre y anow na vedh ûsyes òbma.\n"Na amownt, capten!" medh Jôwan, "Na vedh, gerowgh gas cavow dhe wandra !" ha'n dhew vroder a dreylyas ha mos ekerr (yn kerdh) arta... ha gans hedna, oll an düs erol dhort Trurû ha Falmeth a wrüg pecar ha sewya war aga lergh. Òttobma an capten gòcky heb marners!\nSpeis wòja hedna thera Jôwan e'n gorhel aral en Heyl. Ena, en tavarn, napell a'n cay, ev a welas an kethsam capten a veu gwelys ganjo kens hedna en Falmeth. "Godhûher da dhe whei, capten." medh Jôwan, bès an diwettha-ma a eth mes e'n strêt heb òttra ger veth ha heb eva remenat y vadna.\nAn dhew worhel a eth dhe'n mor en termyn an nos – kelmys rag Kembra dhe gerhes glow. Gorhel a'n capten anwheg a lewas cors own ha didro dhort Heyl dhe g/Cardydh bes gorhel Jôwan a eth cosel ha wheg reb an als dhe Appledore en Dewnan ha tabm pelha whath ken tremena an Chanel a Vristow ha sewya an als arta e'n tû aral. Tho hirra ha kerra an viaj dre hedna, bès – warlergh bres a'n master für - nag o mar vrâs an diantel – henn'ew an peryl dhort ayrplanys ha sedhlestry an escar ; Ha m'alja bos prevys, gorhel an capten anwheg a veu kellys e'n nos – devanys dhe stras a'n mor gen U-boot ha keniver mab an brodn a veu ledhys. Na veu an capten dhe ga sconya, an dhew vroder dhort Trurû a via ledhys ewedh.\nPosted by Neil Kennedy at 00:43 No comments:\nAn vledhen gen Richat Gendall\nThis text from p. 22 of Tavaz a Ragadazow by Richard Gendall (2000) has been put into the SWF L Trad., as used by Cussül an Tavas Kernôwek.\nKeniver seson an vledhen ew deffrans.\nE'n gwenton ma an gwedh drei rag del nowydh ha gwer. Ma lies blejen deg. Ma en yonk (young lambs) en mena, hag e'n gwedh, e'n lonow, e'n dor eneth, ma neythow edhyn gen oyow poken daybas.\nE'n hav an gewer a vedh tòbm. Ma an howl spladna. Ma an lavalow ha'n ys treylya arvez. Ma losow luk e'n erbyer. Ma tüs ow havy tre po pelha bes ma whesa an tiogow e'n bargen tir; ma an poscaders nevra gwil whel en cacha puskes ha dhe'n ostow gwesty ewedh ma meur a whel dhe wil.\nAn kidnyadh ew seson liester, cùntles ha dres tre frûtys a'n dor. Eth üjes ow kil cyder nowydh. E'n gwil ma an sowl melyn (yellow stubble), ma an gwenely (swallows) parys dhe neija dhe ves dres mor ha ma del an gwedh ow treylya melyn ha tewl.\nEn diwedh (KS dyweth, deweth), otta an gwav. Noth ewan gwedh, glaw a wra ha terweythyow erh ha keser. Ma lies mola las ha shewolok (fieldfares and winnards/redwings) ow whilas tabm e'n parkow po e'n keow, preves po greun. Mall ew gena nei cawas an gwenton arta !\nPosted by Neil Kennedy at 00:02 No comments:


Esra 9 (ABK) - Bible Society\nEsra 9 ABK\nEzra a Guhudh Demmedhyansow Kemmyskys\n1Wosa an taklow ma dhe vos kowlwrys, an bennsevigyon a dheuth dhymm, ow leverel, ‘Ny wrug pobel Ysrael, ha'n oferysi ha'n Levysi, dibarth yntra i ha kenedhlow an broyow, ow kul herwydh aga thaklow kasadow, kepar ha'n Kananysi, an Hittysi, an Perizzysi, an Yebusysi, an Ammonysi, an Moabysi, an Ejyptianys, ha'n Amorysi. 2Rag i re gemmeras re a'ga myrghes ragdha aga honan, ha rag aga mebyon: yndellma i re gemmyskas an has sans gans tus an broyow na: yn hwir, leuv an bennsevigyon ha'n soedhogyon re beu y'n voward y'n dislelder ma.’ 3Ha pan glewis vy an dra ma, my a skwardyas ow dillas ha'm mantell, ha tenna yn-mes blew ow fenn hag ow barv, hag esedha dyegrys. 4Ena pubonan neb a dhegrena orth geryow Duw Ysrael a omguntellas a-dro dhymm, drefenn dislelder an dhivresow, ha my a esedhas dyegrys bys offrynn an gorthugher.\n5Hag orth offrynn an gorthugher my a sevis a-dhiworth ow uvelheans; ha'm dillas ha'm mantell skwardys, my a goedhas war benn-dewlin, ha lesa ow diwla dhe'n ARLOEDH ow Duw, 6ha leverel, ‘Ow Duw, meth a'm beus hag ankombrys ov may trehavav ow fas dhis, ow Duw: drefenn bos agan drogoberow ynkressys a-ugh agan penn, ha'gan kammweyth ughelhes bys y'n nevow. 7A-dhia dhydhyow agan tasow bys an jydh hedhyw agan kammweyth re beu meur; hag a-barth agan drogoberow re beu ni ha'gan myghternedh ha'gan oferysi delivrys yn leuv myghternedh an powyow, dhe'n kledha, dhe gethneth, ha dhe breydh, ha dhe uvelheans, dell yw y'n jydh hedhyw. 8Ha lemmyn, rag termyn berr truedh re beu diskwedhys gans an ARLOEDH agan Duw, ow kasa dhyn remenant, hag ow ri dhyn troesla fyrv9:8 troesla fyrv: Ebrow ebil. yn y dyller sans, may klerhaho agan Duw agan dewlagas, ha ri dhyn tamm a dhifresyans yn agan kethneth. 9Rag kethyon on ni; byttegyns ny'n eskasas agan Duw yn agan kethneth, mes ystynn tregeredh dhyn a-wel dhe vyghternedh Persia, may rollo dhyn dasvewnans, dhe dhasdrehevel chi agan Duw, hag ewnhe y vagoryow, hag ev re ros dhyn fos yn Yuda hag yn Yerusalem.\n10‘Ha lemmyn, pandr'a yllyn ni leverel, agan Duw, wosa hemma? Rag ni re forsakyas dha worhemmynnow, 11a erghsys dre dha servysi an brofoesi, ow leverel, “An tir, mayth esowgh owth entra ynno dh'y berghenna, yw tir defolys gans mostedhes tus an powyow. Der aga thaklow kasadow, i re'n lenwis hys-ha-hys a'ga avlander. 12Lemmyn ytho na rewgh agas myrghes dh'aga mebyon, ha na gemmerewgh aga myrghes dh'agas mebyon. Nevra na hwilewgh kevambos kres gansa, may fowgh krev, ha dybri dader an tir, ha'y asa dh'agas fleghes avel eretons bynitha.” 13Pup-tra eus devedhys warnan yw drefenn agan tebelwriansow, ha'gan kammweyth meur, kyn hwrussys ty agan Duw agan kessydhya le es dell dhendilas agan kammweythresow, ha re ros dhyn remenant an par ma. 14A wren ni terri arta dha worhemmynnow, ha gul demmedhyansow gans poblow an taklow kasadow ma? A ny vydhydh serrys genen dh'agan distrui, ma na vo naneyl remenant na skapya? 15A ARLOEDH, Duw Ysrael, ty yw gwiryon: rag ni yw gesys hedhyw avel remenant a skapyas. Ottani a-ragos yn agan kammweyth: drefenn ny yllyn ni sevel a-ragos drefenn hemma.’


1Hag ev a leveris ynwedh dh'y dhyskyblon, ‘Yth esa dhe dhen rych rennyas, neb a veu kuhudhys orto a skoellya y bythow. 2Hag ev a'n gelwis ha leverel dhodho, “Pyth yw hemma a glewav a-dro dhis? Ro akont a'th charj, rag ny yllydh bos rennyas namoy.” 3Ena an rennyas a leveris dhodho y honan, “Pandr'a wrav, ha'm mester ow kemmeres dhiworthiv ow soedh avel rennyas? Nyns eus genev an galloes dhe balas, meth a'm beus a veggya. 4My a woer pandr'a wrav pan viv removyes a'm soedh, rag ma'm degemmerrons yn aga chiow.” 5Ytho ev a elwis dhodho kendonoryon y vester onan hag onan, ha leverel dhe'n kynsa, “A bygemmys osta yn kendon dhe'm mester?” 6Yn-medh ev, “Kans musur16:6 musur: Greka batos. a olew.” Hag ev a leveris dhodho, “Tann dha reken, esedh dison ha skrif hanter-kans.” 7Ena dhe arall y leveris, “A bygemmys osta yn kendon?” Yn-medh ev, “Kans musur ys.” Yn-medh ev dhodho, “Tann dha reken ha skrif peswar-ugens.” 8Ha'n mester a gommendyas an rennyas dislel, rag ev dhe wul yn fur. Rag mebyon an bys ma yw moy doeth a-dro dh'aga hevoesogyon es dell yw mebyon an golow. 9Ha my a lever dhywgh, gwrewgh kowetha dhywgh agas honan a'n mammon a anwiryonedh, rag may fowgh wolkommys, pan fyll ev, bys yn annedhow heb diwedh.\n10‘Neb yw lel yn tra pur vyghan yw lel ynwedh yn tra veur, ha neb yw dislel yn tra pur vyghan yw dislel ynwedh yn tra veur. 11Ytho mar nyns owgh hwi lel y'n mammon anewn, piw a re rychys gwir y'th charj? 12Ha mar nyns owgh hwi lel yn pythow den arall, piw a vynn ri dhywgh dha bythow dha honan? 13Ny yll servont servya dew vester; rag poken ev a gas an eyl ha kara y gila, po ev a omre dhe'n eyl ha dispresya y gila. Ny yllowgh servya Duw ha mammon.’\n19‘Yth esa den rych, neb a omwiska yn purpur ha sendal, ow kevywya yn splann pub dydh oll. 20Hag yth esa unn den boghosek, Lazarus y hanow, neb re bia gorrys orth y yet, podrek, 21hag ev hwansek dhe dhybri y walgh a'n brewyon a goedha16:21 a'n brewyon a goedha: War-lergh re a'n dornskrifow a'n taklow a goedha. a voes an den rych. Mes yth esa an keun ynwedh ow tos ha lapya y woliow. 22Ena an den boghosek a verwis hag a veu degys dhe-ves gans an eledh bys yn askra Abraham. An den rych ynwedh a verwis hag a veu ynkleudhys; 23hag yn ifarn,16:23 ifarn: Greka Hades. hag ev yn tormentys, ev a dhrehevis y dhewlagas, ha gweles Abraham y'n pellder, ha Lazarus yn y askra. 24Hag ev a elwis ha leverel, “A Das Abraham, kemmer truedh ahanav ha dannvon Lazarus rag may trogghyo bleyn y vys yn dowr ha yeynhe ow thaves, rag tormentys ov y'n flamm ma.” 25Mes Abraham a leveris, “Flogh, porth kov ty dhe dhegemmeres dha bythow da y'th vywnans, ha Lazarus y'n keth vaner an taklow drog; mes lemmyn konfortys yw ev, mes ty yw tormentys. 26Ha moy es hemma oll, yma settys islonk meur yntra ni ha hwi, rag na allo tremena a-dreus alemma dhywgh hwi neb a vynno, na treusi alena dhyn ni.” 27Mes ev a leveris, “Ytho my a'th pys, A das, y dhannvon dhe ji ow thas, 28rag yma dhymm pymp broder, dh'aga gwarnya, ma na dheffons i ynwedh bys y'n tyller ma a dorment.” 29Abraham a leveris, “Yma dhedha Moyses ha'n brofoesi; gwrens i goslowes orta i.” 30Ev a leveris, “Na, A das Abraham, mes mar teu dhedha nebonan dhiworth an re varow, y fydh edrek dhedha.” 31Ev a leveris dhodho, “Mar ny woslowons orth Moyses ha'n brofoesi, namoy ny grysons mar sev nebonan dhiworth an re varow.” ’


Kemmynwlas a Statys Anserhek - Wikipedia\nKemmynwlas a Statys Anserhek\nAn Gemmynwlas a Statys Anserghek\nBaner an KSA.\n██ hen esel\n8 Kevardhu 1991\nRussian Soviet Federative Socialist Republic, Ukrainian Soviet Socialist Republic, Byelorussian Soviet Socialist Republic\n██ statys kowethys\nAn Gemmynwlas a Statys Anserghek (KSA, po Commonwealth of Independent States (CIS) yn Sowsnek) yw keffrysyans kenedhlow neb a furvya an Unyans Sovyetek. Dhe'n 8ves mis Kevardhu, 1991, ledyoryon a Russi, Belarussi, hag Ukrayn a omvetyas y'n withva natur henwys Belovezhskaya Pushcha yn Belarussi. I a geskowsas war wrians an Gemmynwlas a Statys Anserghek (KSA) yn le an Unyans Sovyetek. Y teuthons dhe unverhans a lies poynt ha sina dogven a wrug an KSA. Unn a'n poyntys ma a veu y fia an keffrysyans ygor dhe bub poblegeth an Unyans Sovyetek. Py kenedhel aral pynag gans amkan kehaval a alsa junya an KSA.\n15 poblegeth a'n jevo an Unyans Sovyetek: Armeni, Azerbayjan, Belarussi, Pow Kazagh, Pow Kyrgys, Moldova, Russi, Pow Tajik, Pow Turkmen, Ukrayn, Pow Uzbek, Georgi, Estoni, Latvi ha Lithouani. Dhe'n 6ves mis Gwynngala 1991, yth aswonnas an Unyans Sovyetek an anserghogeth a Estoni, Latvi, ha Lithuani. A'n remenant a boblegethow, pub huni (a-der Georgi) a junyas an KSA. Kyns es junya an KSA, dhe'n 21a mis Kevardhu 1991, ledyoryon an 11 kenedhel ma a omvetyas yn Pow Kazagh dhe dhegemeres an unvanans KSA derowel dhe'n 8ves mis Kevardhu 1991. Drefen na fasthas byth Ukrayn an unvanans KSA y'n senedh kenedhlek, ny dheuth hi byth ha bos esel sodhogel an KSA, mes byttele y kemeri rann avel esel yn-dann feth. Yn mis Kevardhu 1993, Georgi a omjunyas ynwedh gans an KSA. Dhe'n 26ves mis Est 2006 y tibarthas Pow Turkmen an eseleth fast, ha bos esel kowethys. Dhe'n 15ves mis Est 2008 y tibarthas Georgi a eseleth an KSA, hag eseleth KSA a Georgi a dhiwedhas dhe'n 17ves mis Est 2009. Dhe'n 19ves mis Me 2018, Ukrayn, neb a hedhas kemeres rann y'n KSA yn 2014 awos y dhadhel gans Russi orth Krimea ha'n Donbass, a worfennas pub kevrenogans oll gans an KSA yn furvel.\nWosa furvyans an KSA, an Unyans Sovyetek a worfennas y vewnans. Henn o Diswrians an Unyans Sovyetek. Yma lies ow prederi bos dhe Russi, der an KSA, nebes dyghtyans war hen boblegethow an unyans Sovyetek.\nYma pennplas an KSA yn Minsk, Belarussi. Yma Kevarwodher Gweythresek ow ledya an KSA. Yth yw an KSA kowethyans po keffrysyans a genedhlow anserghek. Yth yw ev moy kepar ha'n Gemeneth Europek. Kenedhlow-esel an KSA re sinsa ynwedh lies unvanans a gesoberyans erbysek ha diogeledh. I re sinas unvanansow a gesoberyans yn polici tramor ha maters erel.\nGwiasvaow erel[golegi | pennfenten]\nKemmynwlas a Statys Anserghek - Citizendium\nKowethasow politek gans sel yn Asi\nKowethasow politek gans sel yn Europa\nDiwettha golegyans an folen ma a veu an 5 Du 2021, dhe 00:50.


August 2013 - YWCA Missoula\nPosted August 27th, 2013 by ywcamissoula & filed under Uncategorized.\nPosted August 15th, 2013 by ywcamissoula & filed under Uncategorized.\nPosted August 13th, 2013 by ywcamissoula & filed under Uncategorized.\nPosted August 9th, 2013 by ywcamissoula & filed under Uncategorized.\nPosted August 8th, 2013 by ywcamissoula & filed under Uncategorized.\nPosted August 6th, 2013 by ywcamissoula & filed under Uncategorized.\nPosted August 1st, 2013 by ywcamissoula & filed under Uncategorized.


Oberow 14 (ABK) - Bible Society\nPowl ha Barnabas yn Ikonium\n1Lemmyn dell hwarva yn Ikonium, i a entras war-barth yn synaga an Yedhewon ha kewsel yn maner may krysis routh veur, ha Yedhewon ha Grekys. 2Mes an Yedhewon neb o diskryjygyon a ynnias war an Jentilys, ow treylya aga brys erbynn an vreder. 3Rakhenna hirneth i a wortas, ow kewsel yn hardh rag an Arloedh neb a dhustunias dhe er y ras, ow kul dhe arwoedhyow ha marthusyon hwarvos der aga diwla. 4Mes rynnys o pobel an sita hag yth esa rann anedha gans an Yedhewon, mes re erell gans an abesteli. 5Ha pan veu gwrys assay hag a'n Jentilys hag a'n Yedhewon gans aga routers dh'aga thebeldhyghtya ha dh'aga labydha, 6i a glewas anodho ha diank dhe Lystra ha Derbe, sitys a Lykaonia, ha dhe'n pow a-dro, 7hag y'n tylleryow na i a bregowthas an aweyl.\nPowl ha Barnabas yn Lystra ha Derbe\n8Lemmyn yn Lystra yth esa unn gour dialloes y dhewdroes, evredhek dhiworth torr y vamm, na gerdhsa bythkweth. 9An den ma a woslowas orth Powl ow kewsel; ha Powl, ow hwithra warnodho hag ow kweles y'n jeva fydh may fe yaghhes, 10a leveris, ughel y lev, ‘Sav yn-bann war dha dreys.’ Hag ev a lammas yn-bann ha kerdhes. 11Ha pan welas an routhow an pyth a wrussa Powl, i a dhrehevis aga lev, ow leverel yn Lykaonek, ‘An duwow re dhiyskynnas dhyn yn hevelep denel’, 12ha Barnabas i a henwis Zeus, ha Powl Hermes, drefenn y vos an penn-arethor. 13Hag oferyas Zeus, dhe neb esa y dempel a-rag an sita, a dhros terewi ha garlontow dhe'n porthow ha mynnes sakrifia gans an routhow. 14Mes an abesteli Barnabas ha Powl a glewas, hag ow skwardya aga dillas i a fyskas yn-mes yn mysk an routh, ow karma, 15‘A wer, prag y hwrewgh hwi an taklow ma? Ni ynwedh yw gwer, a'n keth gnas avelowgh, ha ni a bregoth rag agas treylya dhiworth an taklow koeg ma dhe Dhuw bew, neb a wrug an nev ha'n nor ha'n mor ha pup-tra eus ynna. 16Y'n henedhow tremenys ev a asas an kenedhlow oll dhe vos yn aga fordhow aga honan; 17byttegyns ny asas y honan heb dustuni, rag dader ev a wra, ow ri dhywgh glaw a nev ha prysyow ow toen frut, ow lenwel agan kolonnow a voes hag a heudhder.’ 18Hag ow leverel an taklow ma, skant y lettsons an routhow a sakrifia dhedha.\n19Mes Yedhewon dhiworth Antiogh hag Ikonium a dheuth di, ha wosa dendil skoedhyans an routhow i a labydhas Powl ha'y dhraylya mes a'n sita, ow tybi ev dhe vos marow. 20Byttegyns, ha'n dhyskyblon owth omguntell a-dro dhodho, ev a sevis yn-bann hag entra y'n sita. Ha ternos ev eth yn-rag gans Barnabas dhe Derbe.\nAn Dehwelyans dhe Antiogh yn Syria\n21Ha pan bregowthsens an aweyl dhe'n sita na ha gul meur a dhyskyblon, i a dhehwelis dhe Lystra ha dhe Ikonium ha dhe Antiogh, 22ow surhe spyrys an dhyskyblon ha'ga ynnia pesya y'n fydh, ha leverel y tegoedh dhyn dre lies galar entra yn gwlaskor Duw. 23Ha pan ordensens ragdha henavogyon yn pub eglos, gans pysadow ha penys i a's kommendyas dhe'n Arloedh yn neb a gryssens.\n24Ena i a bassyas dre Pisidia ha dos dhe Pamfylia, 25ha pan gowssens an ger yn Perga i a dheuth yn-nans dhe Attalia 26hag alena i a woelyas dhe Antiogh, may fiens kommendys dhe ras Duw rag an ober re gowlwrussens. 27Ha pan ens i devedhys i a guntellas war-barth an eglos ha derivas an taklow re wrussa Duw dredha, ha fatell igorsa daras a fydh dhe'n Jentilys. 28Hag i a wortas pol'ta gans an dhyskyblon.


Niverow 22 (ABK) - Bible Society\nBalak a Elow Balaam may Mollottho Ysrael\n1Ena mebyon Ysrael eth yn-kerdh, ha kampya yn plenys Moab, ryb Yordan, a-dal Yeriko. 2Ha Balak mab Sippor a welas pup-tra re wrussa Ysrael dhe'n Amorysi. 3Hag yth esa Moab yn own meur a'n bobel, drefenn aga bos lies; hag euth a'n jeva Moab a vebyon Ysrael. 4Ha Moab a leveris dhe henavogyon Midyan, ‘An routh ma a wra dybri pup-tra eus a-dro dhyn, par dell dheber an ojyon gwels an gwel.’ Ytho Balak mab Sippor, neb o myghtern Moab y'n termyn na, 5a dhannvonas kannasow dhe Balaam mab Beor dhe Pethor, usi ogas dhe'n avon, yn tir mebyon y bobel, dh'y elwel, ow leverel, ‘Otta, pobel re dheuth yn-mes a Ejyp; i a gudh enep an nor, hag ymons i trigys a-dal dhymm. 6Deus lemmyn, molloth an bobel ragov, rag aga bos re alloesek ragov; martesen y hallav aga fetha ha'ga fesya dhiworth an tir; rag dell wonn, ev neb a vennigydh yw bennigys, ha neb a vollethydh yw mollothek.’\n7Ytho henavogyon Moab ha henavogyon Midyan eth yn-kerdh gans pygans rag dewinieth yn aga dorn, ha dos dhe Balaam, ha ri dhodho messaj Balak. 8Hag ev a leveris dhodho, ‘Trigewgh omma an nos ma, ha my a dhre dhywgh ger, dell gews an ARLOEDH dhymm’; ytho pennsevigyon Moab a wortas gans Balaam. 9Ha Duw a dheuth dhe Balaam ha leverel, ‘Piw yw an wer ma genes?’ 10Ha Balaam a leveris dhe Dhuw, ‘Balak mab Sippor, myghtern Moab, re dhannvonas dhymm, ow leverel, 11“Otta, pobel re dheuth yn-mes a Ejyp, ha hi a gudh enep an dor; deus lemmyn ha'ga mollethi ragov; martesen y hallav omladh er aga fynn ha'ga gorra yn-mes.” ’ 12Duw a leveris dhe Balaam, ‘Ny wredh mos gansa; ny wredh mollethi an bobel, rag bennigys yns.’ 13Ytho Balaam a sevis myttin, ha leverel dhe bennsevigyon Balak, ‘Kewgh dh'agas tir agas honan; rag an ARLOEDH re'm naghas mos genowgh.’ 14Ytho pennsevigyon Moab a sevis ha mos dhe Balak, ha leverel, ‘Balaam a nagh dos genen.’\n15Unnweyth arta Balak a dhannvonas pennsevigyon, moy aga niver ha moy enorys agessa. 16Hag i a dheuth dhe Balaam ha leverel dhodho, ‘Yndellma y lever Balak mab Sippor: “Na'gas lett travyth a dhos dhymm; 17rag my a re dhywgh yn sur enor meur, ha pup-tra a leverydh dhymm my a'n gwra; dewgh, mollethewgh an bobel ma ragov.” ’ 18Mes Balaam a worthybis ha leverel dhe servysi Balak, ‘Kyn rollo Balak dhymm y ji leun a arghans hag owr, ny allsen mos dres gorhemmynn an ARLOEDH ow Duw, dhe wul le po moy. 19My a'gas pys, lemmyn, trigewgh omma an nos ma ynwedh, may hwodhviv neppyth pella a wra an ARLOEDH leverel dhymm.’ 20Ha Duw a dheuth dhe Balaam y'n nos ha leverel dhodho, ‘Mar teuva an wer dhe'th elwel, ke gansa; mes marnas an pyth a worhemmynnav, ty a'n gwra.’\nBalaam, an Asen, ha'n El\n21Ytho Balaam a sevis myttin, ha dibra y asen,22:21-33 y asen: An asen a veu kasek-asen. ha mos gans pennsevigyon Moab. 22Mes sorr Duw a veu enowys drefenn ev dhe vos; hag el an ARLOEDH a sevis y'n fordh avel y eskar. Lemmyn yth esa ev owth ehwias war an asen, hag yth esa y dhew was ganso. 23Ha'n asen a welas el an ARLOEDH ow sevel y'n fordh, ha kledha noeth yn y dhorn; ha'n asen a dreylyas a-denewen yn-mes a'n fordh, ha mos y'n gwel; ha Balaam a weskis an asen, dh'y threylya y'n fordh. 24Ena el an ARLOEDH a sevis yn fordh gul ynter an gwinlannow, gans fos a bub tu. 25Ha pan welas an asen el an ARLOEDH, hi a omherdhyas erbynn an fos ha stroetha troes Balaam erbynn an fos; ytho ev a's gweskis arta. 26Ena el an ARLOEDH eth yn-rag, ha sevel yn tyller kul, le nag esa fordh dhe dreylya naneyl dhe'n dyghow na dhe'n kledh. 27Pan welas an asen el an ARLOEDH, hi a wrowedhas yn-dann Balaam; ha sorr Balaam a veu enowys, hag ev a weskis an asen gans y welenn. 28Ena an ARLOEDH a igoras ganow an asen, ha hi a leveris dhe Balaam, ‘Pandr'a wrug vy dhis ma'm gweskis an teyr gweyth ma?’ 29Ha Balaam a leveris dhe'n asen, ‘Drefenn ty dhe wul ges ahanav: a pe kledha y'm dorn, erbynn lemmyn my a'th ladhsa.’ 30Ha'n asen a leveris dhe Balaam, ‘A nyns ov vy dha asen, warnav may marghegsys pup-prys a-ban veuv vy dhis bys y'n jydh ma? En vy bythkweth usys dhe wul yndellma dhis?’ Hag ev a leveris, ‘Nag es.’\n31Ena an ARLOEDH a igoras dewlagas Balaam, hag ev a welas el an ARLOEDH, ow sevel y'n fordh, ha'y gledha noeth yn y dhorn; hag ev a omblegyas, ha koedha war y fas. 32Hag el an ARLOEDH a leveris dhodho, ‘Prag y hwesksys dha asen an teyr gweyth ma? Otta, my re dheuth yn-mes dhe'th enebi, rag dha fordh yw gorth a-ragov; 33ha'n asen a'm gwelas, ha treylya a-denewen a-ragov an teyr gweyth ma. Mar ny dreyllya a-denewen a-dhiworthiv, yn sur nammnygen my a'th ladhsa ha gasa hi dhe vewa.’ 34Ena Balaam a leveris dhe el an ARLOEDH, ‘My re beghas, rag ny wodhyen ty dhe sevel y'n fordh er ow fynn. Lemmyn ytho, mars yw tebel y'th wolok, my a dhehwel arta.’ 35Hag el an ARLOEDH a leveris dhe Balaam, ‘Ke gans an wer; mes na gows marnas an ger a worhemmynnav dhis, henna y kewsydh.’ Ytho Balaam eth yn-rag gans pennsevigyon Balak.\n36Pan glewas Balak bos Balaam devedhys, ev eth yn-mes dhe vetya ganso bys yn sita Moab,22:36 bys yn sita Moab: Po martesen b ys yn Ar a Moab; gwel Niverow 21:15, Dewteronomi 2:9, 18; Ysay 15:1. war or Arnon, yn penn pella an or. 37Ha Balak a leveris dhe Balaam, ‘A ny dhannvenis dhis dhe'th elwel? Prag ny dheuthys dhymm? A ny allav yn hwir dha enora?’ 38Balaam a leveris dhe Balak, ‘Otta, my re dheuth dhis! A ny vydh dhymm galloes vyth dhe leverel neppyth a'm honan? An ger a worr Duw y'm ganow, henna y tal dhymm kewsel.’ 39Ena Balaam eth gans Balak, hag i a dheuth dhe Kiryath-husoth. 40Ha Balak a offrynnas oghen ha deves, ha dannvon rann dhe Balaam ha dhe'n bennsevigyon esa ganso.\n41Ha'n vorow Balak a gemmeras Balaam ha'y dhri yn-bann dhe Bamoth-baal; hag alena ev a welas an rann ogassa a'n bobel.22:41 an rann ogassa a'n bobel: Henn yw an rann a gamp an Ysraelysi esa yn Plenys Moab, a gledh dhe'n Mor Marow, a veu hewel dhiworth penn an menydh may feu Bamoth-baal warnodho.


Tremenans Kernow Muer y Brys – Agan Tavas\nYth yw gans muer a drystans res yw dhym deryvas dheugh bos agan Caderyer kens hag esel bewnans a enor Agan Tavas, Craig Weatherhill, marow. Craig re be ow suffra yehes drog nans yw nebes bledhynyow saw yn despyt an dra ma yth esa ef ow pesya gans y ober hag y whythrans hag y dhyllansow. Y vernans a vyth coll muer dhe’n bys studhyansow Kernow. Nans yw seythen ef a gemeras Pewas an Kemeneth dheworth Gorsedh Kernow wosa commendyans ragtho gans Agan Tavas.\nMuer aswonys a ve Craig avel ystoryor Kernow specyly an randyr Penwyth hag arbennegor hynwyn tylleryow ha dylynyer tylleryow ystorek. Y gerensa an moyha dhodho a ve mergh ha nyns ova moy lowen ages pan esa ow whythra randyr Penwyth war geyn margh.\nColl bras yw y vernans dhe Gernow ha lyes coweth.


Compare Bible readings for 2 Samuel 4 in the ABK and the ESV - Bible Society\n2 Samuel4 ABK\n1Pan glewas mab Sowl bos Abner marow yn Hebron, y golonn a fyllis, hag oll Ysrael a grenas. 2Hag yth esa dhe vab Sowl dew wour neb o kaptenyon a vagasow; hanow a'n eyl o Baana, ha hanow y gila Rekab. Mebyon Rimmon a Beeroth ens, dhiworth mebyon Benyamin – Beeroth ynwedh yw reknys dhe Benyamin, 3rag an Beerothysi re fisa dhe Gittaym, ha re beu trigys ena avel alyons bys y'n jydh hedhyw.\n4Yth esa dhe Yonathan mab Sowl mab neb o evredhek yn y dhewdroes. Ev o pymp bloedh pan dheuth an nowodhow a-dro dhe Sowl ha Yonathan yn-mes a Yezreel. Y vagores a'n kemmeras yn-bann ha fia; hag y hwarva, pan fistenas dhe fia, ev dhe goedha ha dos ha bos klof. Ha'y hanow o Mefibosheth.\n5Lemmyn mebyon Rimmon a Beeroth, Rekab ha Baana, eth, ha dos a-dro dhe doemmder an jydh dhe ji Ish-bosheth, hag ev ow krowedha war y weli y'n hanter-dydh. 6Hag otta, porthores an chi re bia ow klanhe gwaneth, mes hi eth ha bos hunyek ha koska; ytho Rekab ha Baana y vroder a slynkyas a-ji.4:6 Amendys, ow siwya an Septuagint. Styr an Ebrow yw ansertan. 7Pan dheuthons a-bervedh y'n chi hag ev ow krowedha war y weli yn y jambour, i a'n gweskis, ha'y ladha, ha'y dhibenna. Ena i a gemmeras y benn ha mones dre fordh an Araba oll an nos. 8Hag i a ros penn Ish-bosheth dhe Davydh yn Hebron, ha leverel dhe'n myghtern, ‘Awotta penn Ish-bosheth mab Sowl, dha eskar, neb a hwila dha vewnans; an ARLOEDH re wrontyas dial dhe'm arloedh an myghtern an jydh ma war Sowl ha war oll y has.’\n9Davydh a worthybis dhe Rekab ha'y vroder Baana, mebyon Rimmon an Beerothyas, ha leverel dhedha, ‘Par dell vew an ARLOEDH, neb re dhelivras ow bewnans dhiworth pub ahwer, 10pan dherivas den orthiv ha leverel, “Otta, Sowl yw marow”, par dell ve deger a nowodhow da, my a settyas dalghenn ynno ha'y ladha yn Siklag. Hemm o an pewas a res dhodho rag y nowodhow. 11Pygemmys moy ytho, pan ladhas tebeles gour gwiryon yn y ji y honan war y weli! A ny wrav vy rakhenna hwilas y woes a'gas leuv, ha'gas remova dhiworth an norvys?’ 12Ytho Davydh a erghis dhe'n wer yowynk, hag i a'gas ladhas; i a droghas dhe-ves aga diwleuv ha'ga dewdroes, hag i a'ga krogas ryb an poll yn Hebron. Mes i a gemmeras penn Ish-bosheth ha'y ynkleudhyas yn bedh Abner yn Hebron.


1 Myghternedh 15 (ABK) - Bible Society\n1 Myghternedh15 ABK\nAbiyam a Reyn war Yuda\n1Y'n etegves blydhen a vyghtern Yeroboam mab Nebat, Abiyam a dhallathas reynya war Yuda. 2Ev a reynyas teyr blydhen yn Yerusalem. Hanow y vamm o Maaka myrgh Abishalom. 3Ev a gerdhas yn oll an peghosow re wrussa y das kyns; nyns o y golonn perfydh gans an ARLOEDH y Dhuw, par dell o kolonn y das Davydh. 4Byttegyns a-barth Davydh an ARLOEDH y Dhuw a ros dhodho lugarn yn Yerusalem, ow trehevel y vab war y lergh, ha fondya Yerusalem; 5drefenn Davydh dhe wul an pyth o ewn yn golok an ARLOEDH ha ny dreylyas a-denewen a dravyth a worhemmynnis dydhyow oll y vewnans, marnas yn mater Uria an Hittyas. 6Yth esa bresel yntra Rehoboam ha Yeroboam dydhyow oll y vewnans. 7Gwriansow erell Abiyam, ha pup-tra a wrug, a nyns yns i skrifys yn lyver kovadhow myghternedh Ysrael? 8Abiyam a goskas gans y thasow, hag i a'n ynkleudhyas yn sita Davydh. Ena y vab Asa a dheuth war y lergh.\nAsa a Reyn war Yuda\n9Y'n ugensves blydhen a Yeroboam myghtern Ysrael, Asa a dhallathas reynya war Yuda; 10ev a reynyas unn vlydhen ha dew-ugens yn Yerusalem. Hanow y vamm o Maaka myrgh Abishalom. 11Asa a wrug an pyth o ewn yn golok an ARLOEDH, par dell wrussa y das Davydh. 12Ev a worras dhe-ves an horys-tempel worow yn-mes a'n tir, ha dilea oll an idolys re wrussa y dasow. 13Ev a wordhellos ynwedh y vamm Maaka dhiworth hy soedh avel mamm-vyghternes, drefenn hi dhe wruthyl imaj kasadow a Ashera; Asa a droghas dhe'n dor hy thra gasadow ha'y leski yn nans Kidron. 14Mes ny veu an tylleryow ughel kemmerys dhe-ves. Byttegyns kolonn Asa o perfydh gans an ARLOEDH oll y dhydhyow. 15Ev a dhug a-berth yn chi an ARLOEDH rohow sakrys y das ha'y rohow sakrys y honan, arghans, owr, ha lestri.\nKevambos gans Aram erbynn Ysrael\n16Yth esa bresel ynter Asa ha Baasha myghtern Ysrael oll aga dydhyow. 17Baasha myghtern Ysrael eth yn-bann erbynn Yuda, ha drehevel Rama, may lestta nebonan rag mos yn-mes po dos a-ji dhe diredh Asa myghtern Yuda. 18Ena Asa a gemmeras oll an arghans ha'n owr hag o gesys yn tresorvaow chi an ARLOEDH ha tresorvaow chi an myghtern, ha'ga ri yn leuv y wesyon. Myghtern Asa a's dannvonas dhe vyghtern Ben-hadad mab Tabrimmon mab Hezyon, myghtern Aram, esa trigys yn Damaskus, ow leverel, 19‘Bedhes kevambos yntra my ha ty, kepar dell veu ynter ow thas ha'th tas jy. Yth esov ow tannvon dhis ro a arghans hag owr; ke, torr dha gevambos gans Baasha myghtern Ysrael, mayth omdenno a-dhiworthiv.’ 20Ben-hadad a woslowas orth myghtern Asa, ha dannvon kaslewydhyon y luyow erbynn sitys Ysrael. Ev a fethas Iyon, Dan, Abel-beth-maaka, hag oll Kinneroth, gans tiredh oll Naftali. 21Pan glewas Baasha hemma, ev a astelas drehevel Rama ha kildenna dhe Tirsa. 22Ena myghtern Asa a worhemmynnis dhe Yuda oll, nagonan o gesys yn-mes: i a dhug dhe-ves meyn ha prenn Rama, gansa may fia Baasha ow trehevel ena. Gansa myghtern Asa a dhrehevis Geba yn Benyamin ha Mispa. 23Oll gweythresow erell Asa, oll y nerth, pup-tra a wrug, ha'n sitys a dhrehevis, a nyns yns i skrifys yn lyver kovadhow myghternedh Yuda? Mes yn y gothni ev a'n jevo kleves yn y dhewdroes. 24Ena Asa a goskas gans y dasow, hag a veu ynkleudhys gans y dasow yn sita y das Davydh. Y vab Yehoshafat a dheuth war y lergh.\nNadab a Reyn war Ysrael\n25Nadab mab Yeroboam a dhallathas reynya war Ysrael y'n nessa blydhen a Asa myghtern Yuda; ev a reynyas war Ysrael diw vlydhen. 26Ev a wrug an pyth o drog yn golok an ARLOEDH, ow kerdhes yn fordh y das hag y'n pegh a wrug ev dhe Ysrael y wul.\n27Baasha mab Ahiya, a ji Yssakar, a vrasas er y bynn; ha Baasha a'n gweskis yn Gibbethon, o perghennys gans an Filistysi; rag yth esa Nadab hag Ysrael oll ow kul esedhva war Gibbethon 28Ytho Baasha a ladhas Nadab y'n tressa blydhen a Asa myghtern Yuda, ha reynya yn y le. 29Pan dheuth ha bos myghtern, ev a ladhas oll teylu Yeroboam; ny asas dhe ji Yeroboam nagonan owth anella, bys pan y'n distrusa, herwydh ger an ARLOEDH a gewsis der y was Ahiya an Shilonyas. 30Hemma a hwarva drefenn an peghosow a wrug Yeroboam hag a wrug dhe Ysrael aga gul, ha drefenn an sorr may frosas an ARLOEDH, Duw Ysrael, dhodho.\n31Lemmyn gwriansow erell Nadab, ha pup-tra a wrug, a nyns yns i skrifys yn lyver kovadhow myghternedh Ysrael? 32Yth esa bresel ynter Asa ha myghtern Baasha oll aga dydhyow.\n33Y'n tressa blydhen a Asa myghtern Yuda, Baasha mab Ahiya a dhallathas reynya war Ysrael oll yn Tirsa; ev a reynyas peder blydhen warn ugens. 34Ev a wrug an pyth o drog yn golok an ARLOEDH, ow kerdhes yn fordh Yeroboam hag y'n pegh a wrug dhe Ysrael y wul.


Istori an Bibel Kernewek\n1. Yn termyn Kernewek Hengovek\nYn mysk an yethow keltek, nyns esa saw Kernewek na'n jeva y dreylyans y honan a'n Bibel. Anfeus meur o henna rag an yeth; mar pe gwrys martesen ny varwsa an yeth. Yn termyn Kernewek hengovek (bys dhe dhiwedh an 18ves kansblydhen) yth omdhiskwedhas niver pur danow a dreylyansow biblek:\nGenesis ch. 1 - dew vershyon, onan martesen gans John Keigwin, onan gans John Boson. Ha gans Wella Row: Genesis 3:1-24, Matthew 2:1-20, Matthew 4. Ha niver byghan a dreylyansow a Bader agan Arloedh, ha'n Deg Gorhemmynn. Mes yn gwella prys, leun yw an Tekstow Kernewek Kres a erva viblek, ha hwath devynnow berr, ha gweres meur re beu henna dhyn ni y'n projekt ma.\n2. An Dasserghyans\nYn 1904 Henry Jenner a dhellos y 'Handbook of the Cornish Language', hag y synsir hemma dhe verkya dalleth an dasserghyans. Jenner y honan a dreylyas Mark 1:1- 4:25, ha wosa R.M.Nance dhe dhevisya Kernewek Unys, Jenner a dreylyas Yowann 5:1-14 ynwedh. Wosa henna ny hwarva travydh bys dhe dreylyans A.S.D.Smith a Aweyl Mark dyllys yn 1936 - an kynsa lyver biblek kowal bythkweth dhe vos dyllys yn Kernewek (amendyans anodho a veu dyllys gans E.G.R.Hooper yn 1960; ha tressa, selys war an Greka re beu pareusys lemmyn rag an Projekt ma). Wosa powes hir a dhew-ugens blydhen, treylyans an revrond D.R.Evans a Aweyl Matthew a sywyas (hemma ynwedh re beu amendys lemmyn herwydh an Greka rag an Projekt ma). Ruth, Filemon, Obadia, Yona (treylys gans E.Chirgwin) ha 1 Peder treylys gans D.A.Trevanion a sywyas, mes ny vons dyllys. Yn 1974 Konsel Epskop Truru rag Servisyow y'n Yeth Kernewek a settyas dalghenn y'n mater, ha wosa henna yth esa treylyansow moy ow sywya: Awayl Jowan (J.Page, 1984); Awayl Luk (E.G.R.Hooper, 1989) ha Dysquedhyans Jowan hag Unnek Epystol (R.J.Edwards, dyllys gans KDL, 1986).\n3. An Projekt Ma\nYn mis Du 1996 Konsel Epskop Truru rag Servisyow y'n Yeth Kernewek a ordenas Seminar yn Sen Ostel, hag apoyntya Kesordener dhe avonsya an ober; ha dhe'n kynsa prys, ervirys veu pub treylyans dhe vos selys stroth war an Greka po an Ebrow. Rakhenna res veu re a'n treylyansow a-varra (avel Matthew, Mark) dhe vos amendys herwydh an Greka, ha re erell (avel Yowann, Luk, Ruth, Filemon, Obadia, Yona) dhe vos dastreylys. Yn keth termyn, ervirys veu kowlwul an Testament Nowydh ha'y dhyllo erbynn 2004, kansblydhen lyver Jenner. An amkan na a veu kollenwys gans y dhyllans gans Kesva an Taves, ha’y lonchya yn Eglos Sen Petrok, Bosvenegh, yn mis-Est 2004. Dasskrif kelmys yn arbennik a veu res dhe Archepskop Kargens yn solempnyta yn Penneglos Truru yn mis-Du 2004. Yn kas an Testament Koth, yma kals a ober hwath dhe vos gwrys, mes ober a yn rag yn lent. Keigwin Gen 1


Ordinalia - Wikipedia\n(Daskevarwodhys dhyworth Ordinale)\nAn Ordinalia yw bagas a dri gwari gwers Kernewek, skrifys yn kwirhaval gans managhow yn Kollji Glasneth y'n 14ves kansblydhen. Mater chyf an gwariow ma yw kryjyans kristyon: yma themow dhiworth an Bibel hag a'n henhwedhlow kryjyansek a o kemmyn yn Europa y'n Oesow Kres. Y's gwariys onan pub dydh yn "plenys an gwari" rownd hag o igor dhe'n ayr.\nAn kynsa gwersow a Origo Mundi.\nAswonnvos an Ordinale re besya bys yn termyn Kernewek Diwedhes. William Jordan a dreylya Origo Mundi yn furv nowydh (Gwryans an Bys) y'n 17ves kansblydhen, ha'n antikwaris a Skol Lulynn a aswonni an gwariow ha gwitha aga mammskrifow. Yn 1859, Edwin Norris a dhyllas an Ordinale yn-dann an hanow The Ancient Cornish Drama, warbarth gans Sowsnekheans ha gramasek Kernewek.\n1 Origo Mundi\n2 Passio Christi\n3 Resurrectio Domini\n4 Peswara gwari?\n5 An tekst kowal\nOrigo Mundi (an hanow Latin rag "Gwrians an Bys" po "Dallethvos an Bys") yw an Kynsa rann a'n Ordinale. Yma mater an gwari ow synsi ynno lies hwarvedhyans a'n Testament Koth, h.y.:\ngwryans an bys gans Dyw; istori a Adam hag Eva, hag a Gaym, Abel ha Seth (an kynsa 916 gwers)\nhwedhel Noy ha'n Liv (341 gwers)\nhwedhel Abram ha'y vab Ysak (135 gwers)\nderivas Moyses ha'n Eskerdh dhiworth Ejyp (503 gwers), ha\nderivas an vaghternyow Davydh ha Salamon (947 gwers).\nHanow an gwari a styr "Passhyon Krist" yn tiblans. Mater an gwari ma yw enebieth Yesu Krist ha Satnas, trial Yesu, ha'y dhugan ha mernans war an Grows. Y skrifas vershyon moy diwedhes a'n gwari avel Passhyon agan Arloedh.\nYma Resurrectio Domini ("Dasserghyans Agan Arloedh") a-dro dhe dhasvywnans Yesu.\nA-dhiwedhar Dr Ken George ha Keith Syed re brofyas yth esa unnweyth unn peswara gwari yn kever oberow Yesu pan ova flogh. (An Gannas, mis-Hedra 2005)\nAn tekst kowalChanjya\nOrigo Mundi orth wikisource\nPassio Christi orth wikisource\nResurrectio Domini orth wikisource\nGraham Sandercock. A Very Brief History of the Cornish Language, Hayle: Kesva an Taves Kernewek, 1996\nLast edited on 11 Ebrel 2021, at 19:32\nDiwettha golegyans an folen ma a veu an 11 Ebrel 2021, dhe 19:32.


Salmow 143 (ABK) - Bible Society\nSalmow 143 ABK\nSalm a Davydh.\n1Klew ow fysadow, A ARLOEDH,\nro skovarn dhe'm govynnadow;\ngorthyp dhymm a-barth dha lelder ha'th ewnder.\n2Na dhoro dha was dhe vreus,\nrag y'th wolok jy ny vydh denvyth yn few prevys gwiryon.\n3Rag an eskar re helghyas ow enev;\nev re skwattyas ow bewnans dhe'n leur,\nev re wrug dhymm triga yn tewlder, kepar ha'n re yw marow seuladhydh.\n4Rakhenna ow spyrys a glamderas ynnov,\nha'm kolonn a-bervedh ynnov a goedhas yn desper.\n5My a berth kov a'n dydhyow koth;\nmy a breder a'th wriansow oll,\nmy a breder a oberow dha dhiwleuv.\n6My a ystynn ow diwleuv dhiso;\now enev a yeun war dha lergh kepar ha tiredh sygh. Sela.\n7Fisten dhe worthybi dhymm, A ARLOEDH,\nrag ow spyrys a fyll.\nNa gudh dha fas ragov,\nma na viv kepar ha'n re a dhiyskynn dhe'n pytt.\n8Gwra dhymm klewes dha dregeredh myttinweyth,\nrag ynnos jy y trestyav.\nGwra dhymm godhvos an fordh y koedh dhymm kerdhes ynni,\nrag dhiso jy y trehavav ow enev.\n9Gwra ow delivra, A ARLOEDH, dhiworth ow eskerens;\ndhiso jy y fiav rag skovva.\n10Dysk dhymm gul dha vodh,\nrag ty yw ow Duw.\nGwres dha Spyrys kuv ow hembronk\nyn tir kompes.\n11Bewha vy, A ARLOEDH, a-barth dha hanow;\na-barth dha ewnder doroy ow enev yn-mes a anken.\n12Y'th tregeredh diswra ow eskerens,\nha distru oll an re a omladh erbynn ow enev;\nrag dha was ov vy.


Luk 9 (ABK) - Bible Society\nChildren • Healing\nDannvon an Dewdhek\nMat 10:5-15; Mark 6:7-13\n1Ena ev a elwis an dewdhek war-barth, hag a ros dhedha galloes hag awtorita war oll an dhywolow, ha dhe yaghhe klevesow, 2hag ev a's dannvonas yn-mes dhe bregoth gwlaskor Duw, ha dhe yaghhe an glevyon, 3hag ev a leveris dhedha, ‘Na gemmerewgh travyth rag an fordh, na lorgh, na skryp, na bara, na mona na diw bows dhe bubonan. 4Ha py chi pynag a dhyffowgh ynno, trigewgh ena hag ena omdennewgh 5Ha seul na wra agas wolkomma, pan yllowgh yn-mes a'n sita na, shakyewgh an doust a-dhann agas treys yn dustuni er aga fynn.’ 6Ytho i eth dhe-ves ha tremena der an trevow, ow pregoth an aweyl hag ow yaghhe yn pub tyller.\nMat 14:1-12; Mark 6:14-29\n7Lemmyn Herod an tetrargh a glewas a bup-tra a hwarva, ha penndegys o, rag re a leveri Yowann re bia drehevys a'n re varow, 8ha re erell, Elias dhe omdhiskwedhes, ha re erell, onan a'n brofoesi a-henys dhe dhasserghi. 9Hag yn-medh Herod, ‘Yowann a dhibennis; mes piw yw hemma, neb a glewav taklow a'n par ma yn y gever?’ Hag ev a hwila y weles.\nMaga an Pymp Mil\nMat 14:13-21; Mark 6:30-44; Yow 6:1-14\n10Ha'n abesteli, wosa i dhe dhehweles, a dherivas dhodho pup-tra re wrussens. Hag ev a's kemmeras hag omdenna yn priva dhe sita henwys Bethsaida.9:10 dhe sita henwys Bethsaida: War-lergh re a'n dornskrifow dhe dyller ynyal ryb sita henwys Bethsaida. 11Mes an routhow, pan glewsons, a'n sywyas; hag ev orth aga wolkomma a gewsis orta a wlaskor Duw, hag ev a yaghhas seul a'n jeva edhomm a yaghheans.\n12An jydh a dhallathas dos dhe benn, ha'n dewdhek a dheuth ha leverel dhodho, ‘Dannvon an routh dhe-ves, rag mayth ellens y'n trevow ha'n pow a-dro ha kavoes ostyans ha neppyth dhe dhybri, rag yth eson ni omma yn tyller difeyth.’ 13Mes ev a leveris dhedha, ‘Rewgh hwi dhedha dhe dhybri.’ Yn-medhons i, ‘Nyns eus dhyn moy es pymp torth ha dew bysk, marnas ni a dhe brena boes rag oll an dus ma.’ 14Rag yth ens i neb pymp mil wour. Yn-medh ev dh'y dhyskyblon, ‘Gwrewgh dhedha esedha yn bagasow a neb hanter kans pubonan.’ 15Hag yndella y hwrussons, ha gul pubonan dhe esedha. 16Hag ow kemmeres an pymp torth ha'n dhew bysk, ev a viras yn-bann dhe nev ha'ga benniga, ha'ga therri, hag ev a's ros dh'y dhyskyblon rag aga settya a-rag an routh. 17Ha pubonan a dhybris hag a veu lenwys; hag a'n brewyon gesys dhedha, dewdhek kanstellas a veu kuntellys.\nPeder a Avow Yesu dhe Vos an Krist\nMat 16:13-19; Mark 8:27-29\n18Hag y hwarva, pan esa ev ow pysi y honan, y teuth y dhyskyblon war-barth ganso, hag ev a wovynni orta, ow leverel, ‘Piw a lever an routhow ow bos evy?’ 19I a worthybis ow leverel, ‘Yowann Besydhyer, re erell Elias, mes re erell, “Onan a'n brofoesi a-henys re dhassorghas.” ’ 20Ev a leveris dhedha, ‘Mes hwi, piw a leverowgh my dhe vos?’ Peder a worthybis ha leverel, ‘An Krist a Dhuw.’\nYesu a Dhargan y Vernans ha'y Dhasserghyans\nMat 16:20-28; Mark 8:30–9:1\n21Mes ev a's erghis straght na lavarrons hemma dhe dhenvyth, 22ow leverel bos res dhe Mab an den godhav lies tra ha bos neghys gans an henavogyon ha'n bennoferysi ha'n skribys ha bos ledhys ha bos drehevys y'n tressa dydh.\n23Hag yn-medh ev dhedha i oll, ‘Mar mynn nebonan dos war ow lergh, gwres omdhenagha, ha kemmeres yn-bann y grows pub dydh, ha'm holya vy. 24Rag piwpynag a vynno gwitha y vywnans a'n kyll; mes piwpynag a gollo y vywnans a-barth dhymmo vy, ev a'n gwith. 25Rag pana les a vydh dhe dhen, pan wrello gwaynya oll an bys, hag ev y honan ow pos diswrys po kellys? 26Piwpynag ytho a'n jeffo meth ahanav vy ha'm lavarow, Mab an den a'n jevydh meth anodho pan dheffo yn y wolewder ev ha golewder an Tas ha'n eledh sans. 27Mes yn hwir y lavarav dhywgh, yma rann a'n re ow sevel omma na dastyons ankow erna wellons gwlaskor Duw.’\nMat 17:1-8; Mark 9:2-8\n28Hag y hwarva a-dro dhe eth dydh wosa an geryow ma, ev a gemmeras Peder ha Yowann ha Jamys ganso ha mos yn-bann y'n menydh rag pysi. 29Hag ev ow pysi, semlans y fas a janjyas ha'y dhillas a veu kann, ow terlentri. 30Hag otta, dew wour a gewsi ganso; yth ens i Moyses hag Elias, 31neb a omdhiskwedhas yn golewder, ha kewsel a'y dhibarth9:31 dhibarth: Po eksodus. a vedha orth hy hollenwel yn Yerusalem. 32Mes Peder ha'n re ganso o poes gans kosk; ha pan ens i difun i a welas y wolewder ha'n dhew wour ow sevel ganso. 33Ha pan esens ow tiberth dhiworto Peder a leveris dhe Yesu, ‘Mester, da yw ni dhe vos omma; gwren drehevel teyr skovva, onan ragos jy hag onan rag Moyses hag onan rag Elias’, heb godhvos pandra esa ow leverel. 34Hag ev ow leverel hemma kommolenn a dheuth ha tewlel skeus warnedha; hag i a borthas own pan ethons y'n gommolenn. 35Ha lev a dheuth yn-mes a'n gommolenn ow leverel, ‘Hemm yw ow Mab dewisys,9:35 dewisys: War-lergh re a'n dornskrifow karadow. klewewgh ev.’ 36Ha wosa an lev dhe gewsel, Yesu a veu kevys y honan. Ha tewel a wrussons ha ny dherivsons orth denvyth y'n dydhyow na an taklow a welsens.\nYaghheans Maw Troblys gans Spyrys Avlan\nMat 17:14-18; Mark 9:14-27\n37Ha ternos, pan dheuthons yn-nans a'n menydh, routh veur a'n dyerbynnas. 38Hag otta gour a'n routh a grias ha leverel, ‘Mester, my a'th pys, mir orth ow mab, rag ow unn flogh yw ev, 39hag otta, spyrys a'n kemmer ha desempis ev a skrij; hag ev a'n tewl gans shorys, owth ewyni, ha skant ny'n gas, orth y vrewi. 40Ha my a bysis dha dhyskyblon a'y dewlel yn-mes, ha ny allsons.’ 41Ha Yesu a worthybis ha leverel, ‘A henedh diskryjyk ha kammhynsek, pes termyn y fydhav genowgh ha'gas perthi? Doro dha vab omma.’ 42Hag ev hwath ow tos, an jowl a'n torras ha'y dewlel dhe'n dor yn shora; ha Yesu a goskas an spyrys avlan ha yaghhe an maw ha'y dhaskorr dh'y das. 43Ha marth a's tevo peub a veuredh Duw.\nYesu a Dhargan y Vernans Arta\nMat 17:22-23; Mark 9:30-32\nHag i hwath gans marth a bup-tra a wre, ev a leveris dh'y dhyskyblon, 44‘Gorrewgh an geryow ma yn agas diwskovarn; rag Mab an den a vydh delivrys yn diwleuv tus.’ 45Mes ny gonvedhens an lavar ma, ha kudhys o dhiworta, ma na wodhyens gweles y styr; hag own a's tevo a wovynn orto a-dro dhe'n lavar ma.\nPiw yw an Moyha?\nMat 18:1-5; Mark 9:33-37\n46Ena dadhel a sordyas yntredha, piw anedha a via an moyha. 47Mes Yesu, ow kodhvos9:47 ow kodhvos: War-lergh re a'n dornskrifow ow kweles. preder aga holonn, a gemmeras flogh ha'y worra rybdho 48ha leverel dhedha, ‘Neb a dhegemmerro an flogh ma yn ow hanow vy a'm degemmer vy; ha neb a'm degemmerro vy, a'n degemmer ev neb a'm dannvonas; rag neb yw an byghanna yntredhowgh, meur yw ev.’\nNeb na Vo er agan Pynn, Ragon Ni yth Yw\n49Ha Yowann a worthybis ha leverel, ‘Mester, ni a welas nebonan ow tewlel yn-mes dywolow y'th hanow jy, ha ni a'n lettyas, rag ny wra ev holya genen ni.’ 50Ha Yesu a leveris dhodho, ‘Na wra y lettya; rag neb na vo er agas pynn, ragowgh hwi yth yw.’\nTre yn Samaria a Skon Wolkomma Yesu\n51Y hwarva, ha'n termyn ow tos pan vedha kemmerys yn-bann, ev a settyas y fas dhe vos dhe Yerusalem. 52Hag ev a dhannvonas kannasow a-dheragdho; hag yth ethons hag entra yn tre a'n Samaritanys, rag pareusi ragdho; 53ha ny wrens y wolkomma, rag y fas dhe vos settys troha Yerusalem. 54Ha pan y'n gwelas y dhyskyblon Jamys ha Yowann, yn-medhons, ‘Arloedh, a vynnydh ni dhe erghi may teffo tan yn-nans dhiworth an nevow ha'ga distrui?’9:54 distrui: War-lergh re a'n dornskrifow distrui kepar dell wrug Elias. 55Mes ev a dreylyas ha'ga heredhi.9:55 War-lergh re a'n dornskrifow 55 Mes ev a dreylyas ha'ga heredhi ha leverel, ‘Ny wodhowgh a by par spyrys yth owgh. 56 Rag ny dheuth Mab an den rag distrui enevow tus, marnas selwel.’ Hag i eth yn-rag dhe dre arall. 56Hag i eth yn-rag dhe dre arall.\n57Hag i ow mos war an fordh, nebonan a leveris dhodho, ‘My a'th hol pyle pynag yth ylli.’ 58Hag yn-medh Yesu dhodho, ‘Dhe'n lewern yma tell, ha neythow dhe ydhyn an ayr, mes dhe Vab an den nyns eus tyller vyth may hworro y benn.’ 59Hag ev a leveris dhe nebonan arall, ‘Gwra ow holya.’ Mes ev a leveris, ‘Arloedh, gas vy kyns oll dhe vos dhe ynkleudhyas ow thas.’ 60Mes ev a leveris dhodho, ‘Gas dhe'n re varow ynkleudhyas aga thus varow aga honan; mes ty, ke dhe bregoth gwlaskor Duw.’ 61Hag yn-medh den arall, ‘My a vynn dha holya, Arloedh, mes kyns oll gas vy dhe leverel farwell dhe'n dus y'm chi.’ 62Hag yn-medh Yesu dhodho, ‘Nyns yw gwiw dhe servya gwlaskor Duw an den neb a worro y leuv war an arader, ha mires war-dhelergh.’


Dyffransow ynter amendyansow a "Skantlyn:Erthyglow chonsus" - Wikipedia\nDyffransow ynter amendyansow a "Skantlyn:Erthyglow chonsus"\nSkantlyn:Erthyglow chonsus (golegi)\nVersyon a-dhia 12:01, 9 Est 2020\n166 bytes added , 1 year ago\nPrys yw chanjya an erthyglow ma wosa 7 bledhen! Yma erthyglow hir da nowydh dhyn...\nVersyon a-dhia 12:31, 20 Genver 2019 (golegi)\nFiveDs (keskows | kevrohow)\nVersyon a-dhia 12:01, 9 Est 2020 (golegi) (diswul)\n(Prys yw chanjya an erthyglow ma wosa 7 bledhen! Yma erthyglow hir da nowydh dhyn...)\n
[[Restren:Truro lowerlemonstCathedral 7.jpg|80px|Stret Lemon Isel yn kresPenneglos Truru]]
\n*'''[[Truru]]''' yw penncita hag unn cita [[Kernow]], gans poblans a neb 23,000. Geryes da yw rag hy fenneglos ha'y stretow kawnsys, keffrys hag hy fennserneth Jorjek. An gresen rag menystrans ha kenwerth yn Kernow yw. ''[[Truru|Moy...]]''\n
[[RestrenFile:StBlaenau MartinsFfestiniog -railway aerialstation photoMMB 05 Merddin Emrys.jpg|80px|Breghyek,Tren ow trehedhes dhe worsav enBlaenau SyllanFfestiniog]]
\n*An '''[[Hyns-horn Ffestiniog]]''' yw hyns-horn [[kledhrennow kul]] yn [[Gwynedd]], [[Kembra]]. A-dro dhe 13½ mildir (21.7 km) yw hirder an hyns-horn a jun an porth yn [[Porthmadog|Borthmadok]] dhe'n dre valweyth legh a Vlaenau Ffestiniog. ''[[Hyns-horn Ffestiniog|Moy...]]''\n*'''[[Syllan]]''' yw enesek 28 mildir soth-west a [[Kernow|Gernow]]. Yma pymp enys poblys gans 2,100 a dus: [[Ennor|Enor]], [[Ynys Skaw|Enys Skaw]], [[Brechiek|Breghyek]], [[Aganas]] ha [[Bryher|Breyer]], ha lies enys vyhan aral. ''[[Syllan|Moy...]]''\n
[[FileRestren:Henry Jenner, MA FSANolwenn_Leroy_le_15_sept_2018.jpg|50px70px|HenryNolwenn JennerLeroy]]
\n*'''[[Nolwenn Leroy]]''' yw kanores ha skrifores a [[Breten Vian|Vreten Vyghan]], a veu diskudhys der an dowlen pellwolok [[Frynk|Frenkek]] ''Star Academy''. Gerys da yw rag hy hanow yn [[Bretonek]] hag hy ober rag gonisogeth yn Breten Vyghan. ''[[Nolwenn Leroy|Moy...]]''\n*'''[[Can an Pescador Kernûak|Kan an Pyskador Kernewek]]''' yw kan skrifys gans [[Henry Jenner]], tas dasserghyans [[Kernewek]]. Kenys yw yn unn sewya ton an hymna ''The Pilgrim of the Night''. ''[[Can an Pescador Kernûak|Moy...]]''\n
[[Restren:New County HallMiKmaqStopSign.jpg|80px70px|LysArwodh Kernowstret yn TruruMi'kmaq]]
\n*'''[[ConselMi'kmaq Kernow(yeth)|Konsel KernowMi'kmaq]]''' yw anyeth awtoritaest-algonkek unnikkewsys raggans ogas hag 11,000 a dus y'n est a [[KernowKanada|Ganada]]. Wosaha'n chanjyownorth-est yna'n 2009,[[Statys yUnys]]. Y'ns jevestevo 123system konseler,lytherenna owthkyns esedhaes yntus Lysa Kernow[[Europa]] yndhe dhos dhe [[TruruAmerika Gledh]]. ''[[ConselMi'kmaq Kernow(yeth)|Moy...]]''\n
[[FileRestren:Steve Jobs with the Apple iPad no logo (cropped)Aum.jpgsvg|50px70px|border|Steve JobsAn war-barthlyther hagsans iPad''omkara'']]
\n*'''[[iPadHindoueth]]''' yw [[jynn amontya leghkryjyans]] darmek a veudhallathas desinyesyn ha[[Eynda]]. marhasysYma gansa-dro Appledhe avel940 toulmilyon raga gwelesdhyskyblon mediay'n klewwelyek[[bys]], kepargelwys ha lyvrowHindouyon, fylmow,gans ilow,94 gwariow,kansran haanedha dalghyn anEynda wiashag [[Asi Soth]]. ''[[iPadHindoueth|Moy...]]''


Nebes Geryow Kernewek: Gwariow kartennow ha kartennow-gwari III\nY’n diwettha dew bost y’n kevres ma, my re dhellos rol a’n henwyn-sewt ha henwyn-renk kernewek. Hedhyw y keworrav nebes geryow erell yw res rag deskrifa gwariow-kartennow:\ndeal ranna (v.)\nshuffle kemmyska (v.)\ntrump tryghi* (v.)\nmeld kuntelles (h. gor.)\ntrick peder† (h. ben.)\nJoker Joker (h. gor.)\n* Williams a brof ‘trumpya’ (f. 392)\n† Williams a brof ‘tryck’ (f. 391)\nRanna, kemmyska, ha Joker a gevir yn gerlyver N. J. A. Williams. Rag trump ha trick, Williams a re geryow devedhys a’n geryow sowsnek; my re brofyas geryow erell omma.\nMy a ros an treylyans trygh rag an hanow trump, ytho an verb trump a dal bos tryghi.\nMeld yw bagas a gartennow a’n keth renk po kevres a gartennow y’n keth sewt kuntellys gans an gwarier yn gwariow roemmi (rummy). Rakhenna, my a brofyas an ger kuntelles rag deskrifa bagas a’n par ma.\nYn Iwerdhonek, an ger rag trick (bagas a gartennow gorrys war an voes, onan gans pub gwarier, an bagas dien gwaynys gans gwarier an ughella kartenn) yw cúig ‘pymp’, rag (dre vras) yma pymp gwarier y’n gwari kenedhlek iwerdhonek Pymp warn Ugens (Twenty-Five). Yn Kernow, an gwari-kartennow kenedhlek yw Youker (po Ywker, martesen), gans peswar gwarier, ytho my a brofyas an treylyans peder rag trick. Kepar hag yn Iwerdhonek, byttegyns, y tevnydhir an ger ‘peder’ ynwedh yn gwariow kartennow kepar ha Skat may ma teyr kartenn yn pub peder.\nRag Joker, Williams a brof Joker, ha my yw unnver ganso. Nyns yw an Joker devedhys a’n Fol yn kartennow Tarokk, kepar dell leverir, ytho nyns yw styr ewn an hanow-kartenn sowsnek Joker ‘gesyer’. An Joker veu gwrys yn kynsa le avel kartenn arbennik rag an gwari Youker. An gwari ma a dheuth dhiworth Almayn, ha lytherennans hanow an gwari yn Almaynek yw Jucker, leverys ‘Youker’. Yn Youker, an ughella trygh yw Gwas an sewt trygh, henwys right bower ‘tiek an deghow’ (bower a dheu a’n ger almaynek Bauer ‘tiek’). Mes y’n nownsegves kansblydhen, gwarioryon Youker yn Amerika a geworras kartenn arall, an ‘gwella tiek’ (best bower), ughella hwath ages tiek an deghow, ha’n gartenn ma o pryntys treweythyow gans hanow an gwari skrifys warnodho: Jucker. Kyns nep-pell, hanow an gartenn veu sowsnekhes dhe Joker, hag imaj an gwas war an gartenn eth ha bos imaj fol. Ytho ‘Joker’ a via (dhe’m breus vy) gwell ages ‘Gesyer’ rag hanow a’n gartenn ma.\nPostys gans Benjamin Bruch dhe 23:29.


Bre'n Krowsow - Wikipedia\nGwel a-bell a Vre'n Krowsow\nGwel agos a Vre'n Krowsow\nBre'n Krowsow (Lithuaniek: Kryžių kalnas Leveryans) yw tyller pergherynses a-dro dhe 12 km dhe'n gledh a cita Šiauliai, yn Gogledh Lithuani. Y krysir tus dhe settya an krowsow kynsa war an vre (ker Jurgaičiai po Domantai kyns) wosa omsav 1831. Dres an bledhynnyow settyes veu krowsow, krowsbrennow, delow Gwerhes Ker Marya, kervyadow gwlaskaroryon, ha milyow a dhelow byghan ha pederow y'n tyller ma gans pergherinyow Katholik. Anwodhvedhys yw an niver kywar a growsow, mes yma dismygrivow o 55,000 yn 1990 ha 100,000 yn 2006. Tyller posek rag pergherynses yw hwath.\nArwodh yw an tyller ma a berthyans hebask pobel Lithuani yn spyt godrosow er aga fynn dres an kansvledhynnyow. Yn 1795 y teuth Lithuani dhe vos rann an Emperoureth Russek. Polakyon a Lithuanians a rebellyas erbyn awtorita Russi yn 1831 ha 1863. Ny wodhva teyluow y'n le may hworwedha korfow an rebels. I a dhallathas drehevel krowsow war an ker kyns.\nNiver a growsow\n1800s a-ugh 9,000\n1938 a-ugh 400\n1961 distruys 5,000\n1975 distruys 1,200\n1990 adro dhe 55,000\n2006 a-ugh 100,000\nMen a skrifys gans geryow Pab John Paul II: Meur ras, Lithuanians, rag an vre krowsow ma may tustuni dhe genedhlow Europa a'n Norvys fydh a bobel an vro ma.\nWosa anserghogeth yn 1918, usys o Bre an Krowsow avel tyller may hylli Lithuanians pysi gans kres, gans aga gwlas ha'ga neskerens a ledhys dres an Breselyow Anserghogeth.\nDres an bledhennyow 1944–1990, pan sesyes veu Lithuani gans an Unyans Sovyetek usys o an vre gan Lithuanians dhe dhiskwedhes aga honanieth, ertach ha kryjyans gwir. Yth oberi an awtoritas Sovyetek dhe herdhya an krowsow a-ves (kepar hag assays yn 1963 ha 1973).\nWar an 7ves Mis Gwynngala, 1993, y teuth Pab John Paul II dhe weles Bre an Krowsow, yn unn leverel hy bos tyller rag govenek, kres, kerensa ha sakrifis. Yn 2000 ygerys o ankarji Franciscan war an savla. Yn Mis Me 2013, Burjestra Ranndir Šiauliai a dhegemeras rewlys nowydh rag settya krowsow. Pobel a yll settya krows le na 3m a ughelder heb kummyas.\nYn Mis Kevardhu 2019, tournyas benow a China a worras a-ves krows settyes gans bagas pro-demokratieth Hong Kong. War Twitter hag Instagram yn medh, "Ni re wrug pyth da hedhyw. Meur yw agan mammvro." Menyster Tramor Lithuania Linas Linkevičius a dhampnyas gwrians an venen war Twitter. Ev a leveris y vos "ober vandalieth methus ha vil na yllir y wodhaf."\nPab John Paul II\nBre an Krowsow yn nos\nDiwettha golegyans an folen ma a veu an 7 Ebrel 2022, dhe 10:27.


15 Hedra 1844\n25 Est 1900\nfilosofer, prydydh, skrifer, composydh, adhysker, yethydhydh klassek, dyskador pennskol, arvreusyas ilow, skolheyk klassek, awtour\nArthur Schopenhauer, Heraclitus, Ralph Waldo Emerson, Charles Darwin, Parmenides, Auguste Comte, Blaise Pascal, Richard Strauss, Niccolò Machiavelli, Richard Wagner, Adalbert Stifter, Edgar Allan Poe, Protagoras, Giacomo Leopardi, Paul Bourget, Sextus Empiricus, François de La Rochefoucauld, Hippolyte Taine, Ruđer Josip Bošković, Lev Shestov, Benedictus de Spinoza, Zoroaster, Baltasar Gracián, Bernard Mandeville, African Spir, William Butler Yeats, Michel de Montaigne, Democritus, Epicurus, Heinrich Heine, Stendhal, Oswald Spengler, Stefan George, Johann Joachim Winckelmann, Georg Christoph Lichtenberg, Johann Wolfgang von Goethe, Paul Tillich, Friedrich Albert Lange, Paul Rée, Jean-Jacques Rousseau, William Shakespeare, Jean-Marie Guyau, Friedrich Hölderlin, Max Scheler, Max Stirner, Mary Wigman, Stefan Zweig, Adam Mickiewicz, Empedocles, Plato, Aristotle, Gottfried Leibniz, Voltaire, Socrates, Georg Wilhelm Friedrich Hegel, Immanuel Kant, Fyodor Dostoevsky, filosofieth hen rek, Dionysus, Aleksander Veur, Homer, Julius Caesar, Aeschylus, Theognis a Megara, Friedrich Wilhelm Ritschl, Lou Andreas-Salomé, Manu\nFriedrich Wilhelm Nietzsche (15 Hedra 1844 – 25 Est 1900) o filosofer ha skrifer almaynek. Professor o ev orth Pennskol Basel. Ev a oberi yn rann studhyans klassek henwys yethydhieth klassek. Wosa henna, ev a skrifas nebes lyvrow a filosofieth. Aswonnys yw ev lemmyn avel onan a'n posekka prederydhyon a'n oos arnowydh.\nSkrifa Nietzsche a wra tochya polemek filosofek, arvreusyans gonisogethel, ha fugieth, gans kerensa rag poyntys a skians ha geseth. Elvennow a vri a'y filosofieth a yssyns: y arvreus gwreydhyel a wiryonedh a-barth perspektivieth; arvreus ahydhek a gryjyans ha maseth Kristyon ha damkanieth kelmys a vaseth mester–keth; an fastheans esthetek a vewnans avel gorthyp dhe "vernans Duw" ha'n terstuth a nihilieth; ha'n deskrifans a'n sojet denel avel diskwedhyans a vodhow ow kesstrifa, konvedhys war-barth avel an bodh rag nerth. Ev a dhisplegyas ynwedh tybyansow dhe les kepar ha'n Übermensch (ughwour) ha'n dyskaseth a dhehwelans didhiwedh.\nDiwettha golegyans an folen ma a veu an 20 Hwevrer 2022, dhe 22:52.


Compare Bible readings for 2chr 35 in the ABK and the BCN - Bible Society\n1Yosia a solempnyas an pask yn Yerusalem; i a ladhas oen an pask y'n peswardhegves dydh a'n kynsa mis. 2Ev a apoyntyas an oferysi dh'aga soedhow ha'ga krevhe yn servis chi an ARLOEDH. 3Ev a leveris dhe'n Levysi esa ow tyski oll Ysrael hag o sakrys dhe'n ARLOEDH, ‘Gorrewgh an argh sans y'n chi a dhrehevis Solomon mab Davydh. Nyns yw res dhywgh y dhoen war agas diwskoedh. Lemmyn servyewgh an ARLOEDH agas Duw ha'y bobel Ysrael. 4Pareusewgh herwydh agas chiow agas tasow herwydh agas rannow, owth holya dannvonadow skrifys Davydh myghtern Ysrael, ha dannvonadow skrifys y vab Solomon. 5Sevewgh y'n tyller sans herwydh bagasow chi agas tasow an bobel, unn rann dhe bub rann a ji tasow an Levysi.35:5 Amendys. Styr an Ebrow yw ankler. 6Ledhewgh oen an pask, omsakrewgh, ha pareusewgh a-barth agas breder, ow kul herwydh ger an ARLOEDH dre leuv Moyses.’


1 Myghternedh 21 (ABK) - Bible Society\n1 Myghternedh21 ABK\n1Wosa hemma y siwyas an hwarvosow ma: Naboth an Yezreelyas a'n jevo gwinlann yn Yezreel, ryb palas myghtern Ahab a Samaria. 2Ahab a leveris dhe Naboth, ‘Ro dhymm dha winlann, ma'm bydh erber, drefenn y vos ogas dhe'm chi; my a re dhis gwinlann well rygdhi; poken, mars yw da genes, my a re dhis hy thalvosogeth yn arghans.’ 3Mes Naboth a leveris dhe Ahab, ‘An ARLOEDH a'm difennas a ri dhis eretons ow thasow.’ 4Ahab a dhehwelis dhe dre yn poes ha digolonnek drefenn an pyth a leveris dhodho Naboth an Yezreelyas; rag ev re leveris, ‘Ny rov dhis eretons ow thasow.’ Ev a wrowedhas war y weli, treylya dhe-ves y fas, ha ny vynna dybri.\n5Y wreg Yezebel a dheuth dhodho ha leverel, ‘Prag yth os mar dhigolonn ma na vynnydh dybri?’ 6Ev a leveris dhedhi, ‘Drefenn my dhe gewsel orth Naboth an Yezreelyas ha leverel dhodho, “Ro dhymm dha winlann rag arghans; poken, mars yw gwell genes, my a re dhis ken winlann rygdhi”; mes ev a worthybis, “Ny rov ow gwinlann dhis.” ’ 7Y wreg Yezebel a leveris dhodho, ‘A ny wovernydh Ysrael? Sav, deber, ha bydh lowenek; my a re dhis gwinlann Naboth an Yezreelyas.’\n8Ytho hi a skrifas lytherow yn hanow Ahab ha'ga selya gans y sel; hi a dhannvonas an lytherow dhe'n henavogyon ha dhe'n ugheloryon esa trigys gans Naboth yn y sita. 9Hi a skrifas y'n lytherow, ‘Gelwewgh penys, ha gorrewgh Naboth dhe benn an kuntelles; 10settyewgh dew vilen a-dal dhodho dhe dhustunia er y bynn, ow leverel, “Ty re vollethis Duw ha'n myghtern.” Ena degewgh e yn-mes, ha'y labydha bys y'n mernans.’ 11Gwer y sita, an henavogyon ha'n ugheloryon esa trigys yn y sita, a wrug dell dhannvonsa Yezebel ger dhedha. 12I a elwis penys ha settya Naboth dhe benn an guntelles. 13An dhew vilen a dheuth a-ji hag esedha a-dal dhodho; ha'n vilens a dhustunias erbynn Naboth yn lok an bobel, ow leverel, ‘Naboth a vollethis Duw ha'n myghtern.’ Ytho i a'n dug yn-mes a'n sita ha'y labydha bys y'n mernans. 14Ena i a dhannvonas dhe Yezebel, ow leverel, ‘Naboth re beu labydhys; marow yw.’\n15Kettell glewas Yezebel bos Naboth labydhys ha marow, Yezebel a leveris dhe Ahab, ‘Ke, kemmer perghennogeth a winlann Naboth an Yezreelyas, a naghas hy ri dhis a arghans; rag nyns yw bew Naboth, mes marow.’ 16Kettell glewas Ahab bos Naboth marow, Ahab eth dhe winlann Naboth an Yezreelyas rag kemmeres perghennogeth anodho.\nElias a Re Breus Duw\n17Ena ger an ARLOEDH a dheuth dhe Elias an Tishbeyas, ow leverel: 18Sav, ke ha metya gans Ahab myghtern Ysrael, usi yn Samaria; yma ev lemmyn yn gwinlann Naboth, le mayth eth rag kemmeres perghennogeth. 19Ty a lever dhodho, ‘Yndellma y lever an ARLOEDH: A ledhsys, hag ynwedh kemmeres perghennogeth?’ Ty a lever dhodho, ‘Yndellma y lever an ARLOEDH: Y'n tyller may lapyas an keun goes Naboth, keun a lap dha woes ynwedh.’\n20Ahab a leveris dhe Elias, ‘A'm kevsys, ow eskar?’ Ev a worthybis, ‘My re'th kavas. Drefenn ty dhe wertha dha honan dhe wul an pyth yw drog yn golok an ARLOEDH, 21my a dhre terroes warnas; my a'th tistru, ha treghi a-dhiworth Ahab pub gorreydh, keth po rydh, yn Ysrael; 22ha my a wra dha ji haval dhe ji Yeroboam mab Nebat, ha haval dhe ji Baasha mab Ahiya, drefenn ty dhe'm brovokya dhe sorr ha gul dhe Ysrael pegha. 23Ynwedh a Yezebel an ARLOEDH a leveris, “An keun a dheber Yezebel ryb fos Yezreel.” 24Neb a verow a deylu Ahab y'n sita an keun a dheber; ha neb a verow y'n pow ydhyn an ebron a dheber.’\n25(Yn hwir nyns esa nagonan haval dhe Ahab, a werthas y honan dhe wul an pyth o drog yn golok an ARLOEDH, ynniys gans y wreg Yezebel. 26Ev a faryas yn kasadow owth holya idolyow, par dell wrussa an Amorysi, neb a veu herdhys yn-mes gans an ARLOEDH a-rag an Ysraelysi.)\n27Pan glewas Ahab an geryow na, ev a skwardyas y dhillas ha gorra saghlenn war y gig noeth; ev a wrug penys, growedha y'n saghlenn, ha mos a-dro yn foredhek. 28Ena ger an ARLOEDH a dheuth dhe Elias an Tishbeyas: 29‘A welsys fatell uvelhas Ahab y honan a-ragov? Drefenn ev dhe uvelhe y honan a-ragov, ny dhrov terroes yn y dhydhyow; mes yn dydhyow y vab my a dhre terroes war y ji.’


2 Myghternedh 4 (ABK) - Bible Society\n2 Myghternedh 4 ABK\nElisha hag Oyl an Wedhwes\n1Unn venyn yn mysk gwragedh mebyon an brofoesi a grias dhe Elisha ow leverel ‘Marow yw dha was, ow gour, ha ty a woer dha was dhe berthi own a'n ARLOEDH. Lemmyn kresysor re dheuth rag kemmeres ow dew vab rag bos y gethyon.’ 2Elisha a leveris dhedhi, ‘Pandr'a wrav ragos? Lavar dhymm, pyth a'th eus y'th chi?’ Ha hi a leveris, ‘Nyns eus travyth dhe'th vaghteth y'n chi, marnas jarrik a oyl.’ 3Ena ev a leveris, ‘Ke yn-mes ha chevisya lestri dhiworth oll dha gentrevogyon, lestri gwag, ha na vedhens nebes. 4Pan dheus a-ji, dege an daras war dha lergh ha war-lergh dha fleghes; ha dinow dhiworth dha jarrik yn oll an lestri, ha dell vons lenwys gorr i a-denewen.’ 5Ytho hi eth a-dhiworto ha degea an daras war hy lergh ha war-lergh hy mebyon. I a dhros an lestri dhedhi ha hi a dhinewis. 6Pan o an lestri leun, yn-medh hi dh'y mab, ‘Dro dhymm unn lester moy.’ Hag ev a leveris dhedhi, ‘Nyns eus lester moy.’ Ena an oyl a astelas resek. 7Hi a dheuth ha leverel dhe wour Duw, hag ev a leveris, ‘Ke, gwerth an oyl ha tyli an gendon, ha ty ha dha mebyon a yll bewa orth an remenant.’\nElisha a Dhrehav Mab an Shunammyades\n8Unn jydh yth esa Elisha ow tremena dre Shunem hag yth esa benyn wolusek ena a ynnia warnodho dybri bara. Ytho peskweyth may tremena ev dredhi, ev a dreylya di rag dybri bara. 9Yn-medh hi dh'y gour, ‘My a woer an den usi prest ow tremena omma bos gour sans a Dhuw. 10Gwren, my a'th pys, chambour-to byghan gans parosyow, ha gorra ena ragdho gweli, moes, kador ha lugarn may hallo treylya di pan dheu ev dhyn.’\n11Unn jydh pan dheuth ev di, hag ev a dreylyas y'n chambour ha growedha ena, 12ev a leveris dhe Gehazi, y was, ‘Galw orth an Shunammyades ma.’ Pan elwis dhedhi, hi a sevis a-ragdho. 13Ev a leveris dhodho, ‘Lavar dhedhi lemmyn, “Ty re'gan gwithas gans an bern ma; pyth a yll bos gwrys ragos? A vynnydh ger dhe vos kewsys a-barth dhis dhe'n myghtern po dhe gapten an lu?” ’ Hi a worthybis, ‘Trigys esov yn mysk ow fobel ow honan.’ 14Ev a leveris, ‘Ytho pyth a yll bos gwrys rygdhi?’ Ha Gehazi a worthybis, ‘Dhe wir, nyns eus mab dhedhi, ha koth yw hy gour.’ 15Ev a leveris, ‘Galw orti.’ Ytho ev a elwis dhedha, ha hi a sevis y'n daras. 16Ev a leveris, ‘Y'n seson ma, an termyn ma y'n vlydhen a dheu, ty a wra byrla mab.’ Ha hi a leveris, ‘Na, ow arloedh, ty wour Duw, na wowlever dhe'th vaghteth.’\n17An venyn a omdhuk, ha dineythi mab y'n seson na, y'n termyn na, dell lavarsa Elisha dhedhi.\n18Wosa an flogh dhe devi, ev eth yn-mes unn jydh dh'y das esa gans an vysoryon. 19Ev a leveris dh'y das, ‘Ow fenn, ow fenn!’ An tas a leveris dhe'n gwas, ‘Dog e dh'y vamm.’ 20Ev a'n drehevis, ha'y dhri dh'y vamm, hag ev a esedhas war hy dewlin bys yn hanter-dydh, hag ena merwel. 21Hi eth yn-bann, ha'y worra war gweli gour Duw, ha degeas an daras, ha mos yn-mes. 22Ha hi a elwis orth hy gour ha leverel, ‘Dannvon dhymm, my a'th pys, onan a'n wesyon hag onan a'n asenes, may hylliv poenya dhe wour Duw ha dehweles.’ 23Hag ev a leveris, ‘Prag y fynnydh mos dhodho hedhyw? Nyns yw na loer nowydh na sabot.’ Ha hi a leveris, ‘Y fydh da.’ 24Hi a dhibras an asen ha leverel dh'y gwas, ‘Ke yn-kerdh; na wra lenthe marnas my a lever dhis.’ 25Hi a dhibarthas ha dos dhe wour Duw, dhe venydh Karmel.\nPan y's gwelas gour Duw a-bell, yn-medh ev dhe Gehazi y was, ‘Otta, an Shunammyades; 26poen, my a'th pys, dhe vetya orti ha leverel dhedhi, Esosta yn poynt da? Usi dha wour yn poynt da? Usi dha flogh yn poynt da?’ Hi a worthybis, ‘Yn poynt da.’ 27Pan dheuth hi dhe wour Duw, dhe'n venydh, hi a synsis y dreys. Gehazi a nesas rag hy herdhya dhe-ves. Mes gour Duw a leveris, ‘Gas hi, hwerow yw hy enev; an ARLOEDH re'n kudhas a-dhiworthiv ha ny'n leveris dhymm.’ 28Ena hi a leveris, ‘A wovynnis vy mab orth ow arloedh? A ny leveris vy, “Na'm toell”?’ 29Ena ev a leveris dhe Gehazi, ‘Grogys dha dhiwglun, ha kemmer ow lorgh y'th dorn, ha ke. Mar metydh orth nebonan, na'n salus, ha mar kwra nebonan dha salusi, na worthyp dhodho; ha gorr ow lorgh war fas an flogh.’ 30Mes mamm an flogh a leveris, ‘Dell vew an ARLOEDH, ha dell vew dha enev, ny wrav dha asa.’ Ytho ev a sevis ha'y siwya. 31Gehazi eth a-dherag ha gorra an lorgh war fas an flogh; mes nyns esa na lev na klewes. Rakhenna ev a dhehwelis rag metya orto ha derivas dhodho, ow leverel, ‘Ny dhifunas an flogh.’\n32Pan dheuth Elisha y'n chi, otta, marow o an flogh, ow krowedha war y weli. 33Ev eth a-ji ha degea an daras orta aga dew ha pysi an ARLOEDH. 34Ev eth war an gweli ha growedha war an flogh, ha gorra y anow war y anow, ha'y dhewlagas war y dhewlagas, ha'y dhiwdhorn war y dhiwdhorn; hag ev a omystynnas warnodho ha kig an flogh eth ha bos toemm. 35Ena ev a sevis ha kerdhes y'n chi yn-rag ha war-dhelergh, ha mos war an gweli hag omystynn warnodho; ha'n flogh a striwis seythgweyth ha'n flogh a igoras y dhewlagas. 36Ev a elwis orth Gehazi ha leverel, ‘Galw an Shunammyades ma.’ Ytho ev a elwis orti. Pan dheuth hi a-bervedh dhodho ev a leveris, ‘Kemmer dha vab.’ 37Hi a dheuth ha koedha orth y dreys hag omblegya dhe'n dor, ha kemmeres hy mab, ha mos yn-mes.\nElisha a Burha an Galter a Vros\n38Elisha a dheuth arta dhe Gilgal hag yth esa divoetter y'n pow. Pan esa mebyon an brofoesi owth esedha a-ragdho, yn-medh ev dh'y was, ‘Gorr an galter veur war an tan ha bryjyon bros rag mebyon an brofoesi.’ 39Onan anedha eth yn-mes y'n gwel rag kuntell erbys hag ev a gavas gwinbrenn gwyls hag ev a guntellas dhiworto barrlennas a bompyons gwyls, ha dos ha'ga divyn a-berth y'n galter a vros, heb godhvos an pyth ens. 40Ytho i a'n diveris rag an wer dh'y dhybri. Mes pan dhallathsons dybri an bros, i a krias, ‘Yma mernans y'n galter, a wour Duw.’ Ha ny yllens y dhybri. 41Ena ev a leveris, ‘Drewgh bleus.’ Hag ev a'n tewlis y'n galter ha leverel, ‘Diver e rag an bobel may hallens dybri.’ Ha nyns esa dregynn y'n galter.\nElisha a Vag Kans Den\n42Gour a dheuth dhiworth Baal-shalisha, hag ev a dhros dhe wour Duw bara a'n kynsa frutys, ugens torth a heydh ha pennow-ys glas yn y sagh. Elisha a leveris, ‘Roy hemma dhe'n bobel may hallons dybri.’ 43Y was a leveris, ‘Fatell allav settya hemma a-rag kans den?’ Hag ev a leveris, ‘Roy hemma dhe'n bobel may hallons dybri, rag yndellma y lever an ARLOEDH, “I a wra dybri ha gasa tamm.” ’ 44Ytho ev a'n settyas a-ragdha, hag i a dhybris, ha gasa tamm, herwydh ger an ARLOEDH.


Compare Bible readings for Jenesis 28 in the ABK and the KJV - Bible Society\n1Ena Ysak a elwis Yakob, ha'y venniga, hag erghi dhodho ow leverel, ‘Na gemmer gwreg a vyrghes Kanan. 2Sav yn-bann, ke dhe Padan-aram, dhe ji Bethuel, tas dha vamm, ha kemmer dhis gwreg alena a vyrghes Laban, broder dha vamm. 3Ha re'th vennikko Duw Ollgalloesek ha gul dhywgh doen frut hag ynkressya ha dos ha bos kemmynieth a boblow, 4ha ri dhis bennath Abraham, dhiso jy ha dhe'th has genes jy, may hylli perghenna an pow mayth esos ow kodriga ynno avel alyon, a ros Duw dhe Abraham.’ 5Ytho Ysak a dhannvonas Yakob yn-kerdh; hag ev eth dhe Padan-aram, dhe Laban, mab Bethuel a Aram, broder Rebeka, mamm Yakob hag Esaw.\n6Hag Esaw a welas re wrussa Ysak benniga Yakob ha'y dhannvon dhe Padan-aram dhe gemmeres dhodho gwreg alena; ha pan wrug ev y venniga ev a erghis dhodho, ow leverel, ‘Na wra kemmeres gwreg a vyrghes Kanan.’ 7Ha Yakob a wrug vri a'y das ha'y vamm ha mos dhe Padan-aram. 8Ena Esaw a welas bos myrghes Kanan kasadow yn golok Ysak y das; 9ytho Esaw eth dhe Yshmael ha kemmeres Mahalath myrgh Yshmael, mab Abraham, hwoer Nebayoth avel gwreg ragdho, yn mysk y wragedh erell.\n10Ha Yakob eth yn-mes dhiworth Beer-sheba ha mos troha Haran. 11Ev a dheuth dre jons dhe neb unn tyller ha gortos ena dres nos, rag bos an howl sedhys. Ev a gemmeras onan a veyn an tyller ha'y worra yn-dann y benn ha growedha y'n tyller na. 12Hag ev a hunrosas hag otta, skeul a veu drehevys war an nor ha'y fenn ow tochya an nevow, hag yth esa eledh Duw owth yskynna ha diyskynna warnedhi. 13Hag awotta, yth esa an ARLOEDH ow sevel a-ughti, hag yn-medh ev, ‘My yw an ARLOEDH, Duw Abraham dha das ha Duw Ysak. My a re an tir esos ow krowedha warnodho dhiso jy ha dhe'th has. 14Ha'th has a vydh kepar ha doust an dor ha ty a wra omlesa dhe'n howlsedhes, dhe'n howldrevel, dhe'n kledh ha dhe'n dyghow, hag oll teyluyow an norvys a vydh bennigys ynnos hag y'th has. 15Hag awotta, yth esov vy genes, ha my a'th with plepynag mayth ylli. My a'th tre arta dhe'n dor ma, rag ny wrav dha asa erna wrylliv an pyth re gewsis dhis anodho.’ 16Ena Yakob a dhifunas a'y gosk ha leverel, ‘Yn sur, yma an ARLOEDH y'n tyller ma, ha ny'n godhyen vy.’ 17Hag ev a borthas own ha leverel, ‘Ass yw euthyk an tyller ma. Nyns yw hemma travyth lemen chi Duw, ha hemm yw an porth a nev.’\n18Ha Yakob a sevis myttin a-varr ha kemmeres an men re wrussa y worra yn-dann y benn, hag ev a'n settyas avel peulven ha dinewi oyl war an penn anodho. 19Hag ev a elwis hanow an tyller na Bethel, mes Luz o hanow an sita kyns. 20Ha Yakob a ambosas ambos, ow leverel, ‘Mar pydh Duw genev ha'm gwitha y'n fordh ma mayth esov ow mos, ha ri dhymm bara dhe dhybri ha dillas dhe wiska, 21may tehwelav yn kres dhe ji ow thas, ena an ARLOEDH a vydh ow Duw; 22ha'n men ma a wrugavy y settya yn-bann avel peulven a vydh chi Duw; hag a bup-tra a redh dhymm, my a re dhis an dega.’


6Ytho hi a leveris dhe'n myghtern, ‘An derivas o gwir a glewis yn ow thir ow honan a'th wriansow ha'th furneth, 7mes ny grysis an geryow bys pan dheuth vy ha gweles gans ow dewlagas ow honan. Ny veu derivys dhymm an hanter; dha furneth ha'th siwena a worbass yn feur an derivas re glewsen. 8Gwynnvys dha wer! Gwynnvys an re ma dha wesyon, a sev a-ragos heb hedhi ha klewes dha furneth! 9Bennigys re bo an ARLOEDH dha Dhuw a lowenhas ynnos ha'th worra war dron Ysrael! Drefenn an ARLOEDH dhe'th kara bys vykken, ev a'th wrug myghtern dhe wul gwirvreus hag ewnhynseth.’ 10Ena hi a ros dhe'n myghtern hwegh-ugens talent a owr, myns meur a spisyow, ha gemmweyth drudh; bythkweth arta ny dheuth an spisyow yn kemmys palster ages an pyth a ros myghternes Sheba dhe vyghtern Solomon.


Jenesis 7 (ABK) - Bible Society\n1Ena yn-medh an ARLOEDH dhe Noy, ‘Ty hag oll mayni dha ji, dewgh a-bervedh y'n gorhel, rag my re welas dha vos gwiryon dheragov y'n henedh ma. 2A bub best glan, kemmer genes kopel anedha, yn bagasow a seyth, gorow ha benow, hag a'n bestes nag yw glan, unn kopel anedha, gorow ha benow, 3hag a ydhyn an ayr, yn bagasow a seyth, gorow ha benow dhe witha has yn few war enep oll an nor. 4Rag wosa seyth dydh my a wra glaw dhe goedha war an nor dew-ugens dydh ha dew-ugens nos ha pup-tra yn few re wrug vy gwruthyl, y fynnav y dhefendya dhe-ves dhiworth enep an nor.’ 5Ha Noy a wrug war-lergh pup-tra a wrug an ARLOEDH erghi dhodho.\nAn Liv Bras\n6Noy o hwegh kans bloedh pan dheuth an liv a dhowr war an nor. 7Ha Noy eth a-bervedh, y vebyon, ha'y wreg, ha gwragedh y vebyon ganso a-bervedh y'n gorhel, drefenn dowr an liv. 8Bestes glan, ha bestes nag yw glan, hag ydhyn ha pup-tra a gram war an dor, 9dew ha dew anedha, gorow ha benow, eth dhe Noy a-ji dhe'n gorhel dell wrussa Duw erghi dhe Noy. 10Ha wosa seyth dydh yth esa dowr an liv war an nor.\n11Yn hwegh kansves blydhen bewnans Noy, y'n nessa mis, yn seytegves dydh an mis, an keth jydh na y feu oll fentynyow an downder meur terrys igor, ha fenestri nev a veu igerys. 12Hag yth esa an glaw war an nor dew-ugens dydh ha dew-ugens nos.\n13Y'n keth jydh na y teuth Noy ha Shem ha Ham ha Yafeth, mebyon Noy, ha gwreg Noy ha gansa teyr gwreg y vebyon a-ji dhe'n gorhel. 14An re ma ha pub tra vew war-lergh y ginda ha pub best war-lergh aga hinda ha pub pryv a gram war an dor war-lergh y ginda ha pub edhen war-lergh y ginda: pub edhen, ha pup-tra askellek. 15I eth dhe Noy a-bervedh y'n gorhel, dew ha dew a bub kig hag ynno anall bewnans. 16An re ow mos a-ji, gorow ha benow a bub kig, a dheuth kepar dell wrussa Duw y erghi; ha'n ARLOEDH a'n degeas a-ji.\n17Yth esa an liv dew-ugens dydh war an nor, ha'n dowrow a veu moghhes, hag i a dhrehevis an gorhel, hag y sevis a-dhiwar an tir. 18Ha'n dowrow a gressyas hag a veu moghhes yn fras war an nor ha'n gorhel esa ow mos war enep an dowrow 19Ha'n dowrow a gressyas yn feur war an nor hag oll an menydhyow ughel yn-dann oll an nev a veu kudhys. 20An dowrow a gressyas pymthek kevelin war-vann, ha'n menydhyow a veu kudhys. 21Hag y ferwis pub kig ow kwaya war an nor, ydhyn, chatel, best, pub kreatur owth hesya war an dor, ha pub den; 22oll an re esa war dir sygh hag anall bewnans yn aga dewfrik a verwis. 23Ha pub tra vew war enep an dor a veu defendys dhe-ves, mab-den, bestes, pryves hag ydhyn nev, ha defendys vons dhe-ves dhiworth an nor, ha ny veu gesys yn few marnas Noy ha'n re esa ganso y'n gorhel. 24Ha'n dowrow a gressyas war an nor kans dydh ha hanter-kans.


Compare Bible readings for 2 Samuel 19 in the ABK and the BCN - Bible Society\n2 Samuel19 ABK\n1Y feu derivys orth Yoab, ‘Otta, an myghtern a oel ha kyni rag Absalom.’ 2Ha'n trygh y'n jydh na a veu treylys yn kynvann rag oll an bobel, rag an bobel a glewas y'n jydh na bos an myghtern ow krevya rag y vab. 3An bobel a slynkyas a-ji dhe'n sita avel ladron, dell slynk an bobel rag meth, ow fia dhe'n fo y'n vatel. 4An myghtern a gudhas y fas ha garma ughel y lev, ‘A ow mab Absalom! A Absalom, ow mab, ow mab!’ 5Ena Yoab a dheuth a-ji dhe'n chi dhe'n myghtern ha leverel, ‘Hedhyw ty re wrug bismer dhe fasow oll dha wesyon re sawyas dha vewnans y'n jydh hedhyw, ha bewnans dha vebyon ha'th vyrghes, ha bewnans dha wragedh, ha bewnans dha iswragedh, 6drefenn ty dhe gara an re a'th kas ha kasa an re a'th kar. Ty re'n gwrug kler hedhyw, nag yw naneyl kaslewydhyon na gwesyon travyth dhis; rag my a dyb ty dhe vos pes da mar pe Absalom yn few hedhyw ha ni oll marow. 7Lemmyn ytho sav, ke yn-rag, ha kows dhe golonn dha wesyon; rag my a de re'n ARLOEDH, mar nyns edh yn-rag, ny drig gour genes an nos ma; ha hemma a vydh gweth ragos ages oll an drog re goedhas warnas dhiworth dha yowynkneth bys lemmyn.’ 8Ytho an myghtern a sevis hag esedha y'n yet. Hag y feu derivys orth oll an bobel, ‘Awotta, yma an myghtern owth esedha y'n yet.’ Hag oll an bobel a dheuth dherag an myghtern.\nDavydh a Dhehwel dhe Yerusalem\nMes oll Ysrael re fisa pub gour dh'y dylda. 9Hag yth esa oll an dus ow kedrynna der oll loethow Ysrael, ow leverel, ‘An myghtern a'gan delivras yn-mes a leuv agan eskerens, ha'gan sawya dhiworth leuv an Filistysi; ha lemmyn ev re fias yn-mes a'n pow drefenn Absalom, 10hag Absalom, neb a untsyn warnan, yw marow yn batel. Ytho prag na leverowgh ger vyth a-dro dhe dhri an myghtern dhe-dre?’\n11Myghtern Davydh a dhannvonas dhe Sadok hag Abiathar an oferysi, ha leverel, ‘Leverewgh dhe henavogyon Yuda, “Prag y fydhowgh an diwettha dhe dhri an myghtern dhe-dre dh'y ji? Rag kows oll Ysrael re dheuth dhe'n myghtern, hwath dh'y ji. 12Ow breder owgh hwi, ow askorn ha'm kig owgh hwi. Ytho prag y fydhowgh an diwettha dhe dhri an myghtern dhe-dre?” 13Ha leverewgh dhe Amasa, “A nyns os'ta ow askorn ha'm hig? Re wrello Duw dhymm, ha moy ynwedh, mar ny vydhydh kaslewydh ow lu a-ragov prest yn le Yoab.” ’ 14Ev a dreylyas kolonn pub gour Yuda avel unn gour, hag i a dhannvonas ger dhe'n myghtern, ‘Dehwel, ty hag oll dha wer.’ 15Ytho an myghtern a dhehwelis, ha dos dhe'n Yordan. Ha Yuda a dheuth dhe Gilgal, rag mones dhe vetya an myghtern ha'y dhri dres an Yordan.\n16Shimei mab Gera, an Benyaminyas dhiworth Bahurim, a fistenas ha dos yn-nans gans gwer Yuda dhe vetya myghtern Davydh. 17Ganso yth esa mil wour a Benyamin, war-barth gans Siba, gwas chi Sowl, ha'y bymthek mab ha'y ugens gwas. I a fyskas dhe'n Yordan dherag an myghtern. 18Yth esa kowbal ow treusi dhe dhoen mayni an myghtern dres an avon, ha gul y blesour.\nDavydh a Dhiskwa Mersi dhe Shimei\nPan dremenas Shimei mab Gera dres an Yordan, ev a goedhas dhe'n dor a-dherag an myghtern 19ha leverel dhe'n myghtern, ‘Na wres ow arloedh rekna an blam er ow fynn, na perthi kov a'n kammweyth a wrug dha was y'n jydh mayth eth ow arloedh an myghtern yn-mes a Yerusalem. Na wres an myghtern y gemmeres dh'y golonn. 20Rag my dha was a woer my dhe begha, hag otta devedhys ov hedhyw, an kynsa dhiworth oll chi Yosep dhe dhos yn-nans dhe vetya ow arloedh an myghtern.’ 21Mes Abishay mab Seruya a worthybis, ‘A ny vydh Shimei gorrys dhe'n mernans rakhemma, drefenn ev dhe vollethi untys an ARLOEDH?’ 22Davydh a leveris, ‘Pyth eus yntra my ha hwi, hwi mebyon Seruya, may teuvewgh ha bos hedhyw eskerens dhymm? A vydh denvyth gorrys dhe'n mernans hedhyw yn Ysrael? A ny wonn vy y'n jydh hedhyw ow bos myghtern war Ysrael?’ 23Ytho yn-medh an myghtern dhe Shimei, ‘Ny verwydh.’ Ha'n myghtern a dos dhodho.\nDavydh ha Mefibosheth a Vet\n24Mefibosheth mab-wynn Sowl a dheuth yn-nans dhe vetya an myghtern. Ny wrussa kemmeres gwith a'y dreys, na treghi y varv, na golghi y dhillas, a-dhia'n jydh may tibarthas an myghtern bys y'n jydh may teuth arta yn kres. 25Pan dheuth ev dhiworth Yerusalem dhe vetya an myghtern, an myghtern a leveris dhodho, ‘Prag nag ythys genev, Mefibosheth?’ 26Ev a worthybis, ‘Ow arloedh, A vyghtern, ow gwas a'm traytas; rag dha was a leveris dhodho, “My a dhiber an asen ragov, may hallav marghogeth warnedhi ha mones gans an myghtern.” Drefenn dha was yw klof. 27Ev re sklandras dha was dhe'm arloedh an myghtern. Mes ow arloedh an myghtern yw avel el Duw; ytho gwra an pyth yw da y'th golok. 28Rag oll chi ow thas a veu gwer ow tervynn an mernans dherag ow arloedh; hwath ty a settyas dha was yn mysk an re a dheber orth dha voes. Ytho py reyth eus dhymm kria moy dhe'n myghtern?’ 29An myghtern a leveris dhodho, ‘Prag y kewsydh moy? My re leveris, ty ha Siba a wra kevrenna an gwel.’ 30Ha Mefibosheth a leveris dhe'n myghtern, ‘Kemmeres ev pup-tra, a-ban dheuva ow arloedh an myghtern arta yn kres dh'y ji.’\nDavydh a Dhiskwa Kuvder dhe Barzillay\n31Lemmyn Barzillay an Gileadyas a dheuth yn-nans dhiworth Rogelim dhe dremena dres an Yordan gans an myghtern, ha'y dhannvon war y fordh alena. 32Lemmyn Barzillay o pur goth, peswar ugens bloedh. Ev re brovisa sosten dhe'n myghtern dres y dermyn yn Mahanaym, rag ev o gour pur vras. 33An myghtern a leveris dhe Barzillay, ‘Treus genev, ha my a brovi ragos yn Yerusalem genev.’ 34Mes Barzillay a worthybis dhe'n myghtern ha leverel, ‘Py lies blydhen moy a vewav, may hwrav mos yn-bann gans an myghtern dhe Yerusalem? 35Peswar ugens bloedh ov hedhyw; a allav vy dissernya yntra da ha drog? A yll dha was blasa an pyth a dheber po eva? A allav vy hwath klewes lev kanoryon po kanoresow? Ytho prag y koedh dhe'th was bos begh arall dhe'm arloedh an myghtern? 36Dha was a wra mos pols dres an Yordan gans an myghtern, mes prag y tegoedh dhe'n myghtern ri pewas a'n par na dhymm? 37My a'th pys, gas dha was dhe dreylya dhe-dre, may hallav merwel a-ji dhe'm sita ow honan, nes dhe vedh ow thas ha mamm. Mes awotta dha was Kimham; gas ev dhe dreusi gans ow arloedh an myghtern; ha gul ragdho pypynag a hevel da y'th tewlagas.’ 38An myghtern a worthybis, ‘Kimham a dreus genev, ha my a wra ragdho pypynag a hevel da dhis; ha pup-tra a vynni ahanav my a'n gwra ragos.’ 39Ytho oll an bobel a dreusis dres an Yordan, ha'n myghtern a dreusis; an myghtern a ammas dhe Barzillay ha'y venniga, hag ev a dhehwelis dh'y ji. 40Ena an myghtern eth yn-rag dhe Gilgal, ha Kimham eth yn-rag ganso; hag oll pobel Yuda, hag ynwedh hanter pobel Ysrael, a dhros an myghtern war y fordh.\n41Ena oll gwer Ysrael a dheuth dhe'n myghtern ha leverel dhodho, ‘Prag y hwrug agan breder, gwer Yuda, dha ladra dhe-ves ha dri an myghtern ha'y vayni dres an Yordan, hag oll gwer Davydh ganso?’ 42Hag oll gwer Yuda a worthybis gwer Ysrael, ‘Drefenn bos an myghtern neshevin dhyn. Ytho prag yth owgh serrys a-dro dhe'n mater ma? A dhyb'syn ni vyth orth kost an myghtern, po a ros ev dhyn neb ro?’ 43Ha gwer Ysrael a worthybis gwer Yuda ha leverel, ‘Yma dhyn deg rann y'n myghtern, hag yn Davydh ynwedh yma dhyn moy titel agesowgh. Ytho prag y'gan dispresowgh? A nyns en ni an kynsa dhe gewsel a-dro dhe dhri dhe-dre agan myghtern?’ Mes geryow pobel Ysrael o moy fers ages geryow pobel Ysrael.